Bukedde Online - Abaserikale balumbye owa Mobile Money ne bamubba obukadde 40\nEbyobugagga bya Muhangi bitabudde famire...\nABASERIKALE basatu okuli ab’amagye ne Poliisi batadde omuwala akola ku Mobile Money ku mudumu gw’emmundu ne bamubbako ssente eziteeberezebwa okubeera mu bukadde 40.\nAbamu ku baserikale be baakwatidde mu bubbi.\nOmuwala ono Janat Kobusingye alina akayumba ka Mobile Money ku Mabua Road okuliraana ekitebe kya poliisi y’ensi yonna e Kololo era wano abaserikale we baamuzingirizza ng’obudde butandise okukwata ne bamussa ku mudumu gw’emmundu ne bamubbako ssente ezaabadde zipakiddwa mu kibookisi ng’ateekateeka okuzitwala okuzitereka.\nAbaakwatiddwa kuliko ow’amagye Fred Asiimwe omutuuze w’e Kawempe ne Ashiraf Twesigye ow’omu Industrial Area.\nBano baabadde n’emmundu gye baabadde batambuliza mu kasawo akamyufu.\nOkusinziira ku sitaatimenti Kobusingye gye yakoze ku poliisi ya Jinja Road, ababbi baabadde batambulira ku bodaboda ng’omu alina emmundu era yagibuseeko omulundi gumu naagimusongamu n’amugamba amuwe ssente zonna.\nKobusingye agamba nti, mu kutya, yabasongedde ku kibookisi omwabadde ssente nga tannaba kuzibala ne bakuuliita nakyo.\nYakubye enduulu aba bodaboda ne beekolamu omulimu ne bagoba ababbi bano ne babakwata ne babasuuza n’emmundu nnamba UG-POL 56767107343.\nKyategeerekese nti, ya poliisi era n’abaabadde mu bubbi buno, baserikale ba poliisi n’omujaasi wa UPDF.\nAba bodaboda baakutteko ababbi babiri ne babakwasa abaserikale abakuuma ku kitebe kya poliisi y’ensi yonna n’ezimu ku ssente ze baabadde babbye.\nKyokka kigambibwa nti, omu eyadduse, ye yabadde ne ssente ennyingi nga poliisi ekyamuyigga. P\noliisi ya Jinja Road yayitiddwa okukola okunoonyereza era fayiro CRB 1057/2018 n’eggulwawo ng’okunoonyereza bwe kugenda mu maaso.\nPoliisi era yazudde ezimu ku ssente ezaabadde zibbiddwa 914,700/- ze baasanze n’omu ku babbi n’emmundu yabaggyiddwaako ng’ejjudde amasasi.\nOmwogezi wa poliisi mu Kampala n’emiriraano, Lucas Owoyesigyire yagambye nti, balina abantu babiri be baakwatidde mu bubbi ng’omu muntu wa bulijjo ate omulala w’amagye.\nYagambye nti, baasazeewo okubakwasa UPDF bavunaanibwe mu kkooti y’amagye.\nYagaseeko nti, eyadduse bagezaako okumuyigga wabula tamanyi oba naye mujaasi oba wa poliisi.\nOmwogezi wa UPDF, Brig. Richard Karemire yagambye nti, tebasobola kwebeera bantu basiwuuka mpisa kubanga ekitongole kye bakoleramu kinene nnyo kyokka n’ategeeza nti, bwe bakwata omuntu asiiwuuse empisa, amateeka gamukolako era omujaasi eyakwatiddwa mu bubbi n’aba poliisi, baakukangavvulwa mu kkooti y’amagye.\nABASERIKALE ABAZZE BAKWATIBWA MU BUBBI\nJanuary 18, 2018: Poliisi y’e Masindi yakwata omuserikale waayo eyali akolera mu kitongole ekikakkanya obujagalalo nga kigambibwa nti yali ku kibinja ky’ab’emmundu abaalumba eggombolola y’e Budongo ne banyagulula abantu.\nOctober 12, 2018: Eyali akulira poliisi y’e Kikumbi, ASP Godson Bishaka Thobias Turyabaruhanga ow’e Ntebe ne Benjamin Muzoora baakwatibwa n’omuntu omulala e Buziga nga bagenze okubba munnansi wa Congo. Emmundu gye baali bakozesa yali ya poliisi ng’erimu amasasi 29.\nSeptember 18, 2018: Ekitongole kya poliisi ekirwanyisa abazigu ab’emmundu ekya Flying Squad kyakutte abaserikale babiri Arthur Murithi, ne Felix Kipkurui Korir olw’okwekobaana n’abantu ba bulijjo abalala musanvu ne banyagulula amaka g’omugagga.\nMay 18, 2018: Ali Kabula eyali akolera ku poliisi y’e Bweyogerere abatuuze b’e Naluvule e Luweero baamukwata nga bamuvunaana okukola loodibulooka ng’ali n’abasajja abalala basatu ne babba ssente obukadde bubiri ku mukozi wa kkampuni ya BIDCO.\nJuly 7, 2009: ASP John Okwir eyali akolera ku poliisi y’e Busia yakwatibwa olw’okupangisa emmundu ye ababbi ne bagikozesa mu bubbi.


Bukedde Online - Eyalabikidde mu katambi ng'akuba omwana akwatiddwa\nEyalabikidde mu katambi ng'akuba omwana akwatiddwa\nAbagambibwa okukozesa kalifoomu ne babba abantu bakwatiddwa\nOmusomali yagula ettaka lya Mabira ku kaka...\nKimuli ( ku ddyo) ne mutabani we. Ku kkono ye Kaddu jjajja w’omwana\nPOLIISI ekutte omusajja eyalabikidde mu katambi ku mikutu gya yintaneeti ng’akozesa obukambwe obuyitiridde okukangavvula mutabani we. Daniel Kimuli, makanika wa pikipiki e Kamwokya ku siteegi ya Kasasiro ng’abeera Kyebando - Nsooba ye yakwatiddwa oluvannyuma lw’okulabikira mu katambi ng’akuba mutabani we Jeremiah Makubuya 5, bwe yabadde ayitiddwa ku ssomero okumubonereza.\nKimuli oluvannyuma lw’okukwatibwa poliisi yategeezezza ng’abasomera ku ssomero lya Marto Nursery School e Kamwokya ku Mawanda Road bwe baamukubidde essimu ne bamusaba okugenda ku ssomero gye baamutegeerezza ng’omwana bwe yabadde ababuzeeko era abaserikale be baamuzudde ne bamuzzaayo ku ssomero.\nN’agamba nti bwe yabuuzizza omwana ekyamuggye ku ssomero n’amutegeeza nga bwe yabadde agoberera mukulu we ali ku ssomero eririranyeewo.\nKimuli yagambye nti abasomesa baamusabye okukangavvula omwana mu lujjudde nga baagala n’abalala bamulabireko. N’agamba nti yabadde ayagala ku mukuba ku kabina kyokka bwe yalwanye n’amukuba amagulu nga teyategedde baamukutte mu katambi nga yeekanze okukalaba nga kasaasaanye.\nJjajja w’omwana Joseph Kaddu yasabye poliisi okusonyiwa mutabani we n’ategeezza ng’okukuba omwana bw’ataakikoze mu mutima mubi wabula yabadde ayagala kumukangavvula\nMarto Nursery School\npikipiki e Kamwokya\nMbalinze ku Serena enkya mu Bannyabo\nEbula ennaku 3 mbakube emiziki mwenuguune


Bukedde Online - Eddogo liremesezza enkulaakulana y'akatale k'e Banda\nEddogo liremesezza enkulaakulana y'akatale k'e Banda\nAkatale k'e Bweyogerere koolekedde okuggal...\nEmisolo n’eddogo erifumbekedde mu katale k’e Banda bigobye abasuubuzi n’okwagala okulemesa abakakoleramu ne bakuba olukung’aana okubyogerako.\nAkatale k'e Banda nga bwe kafaanana\nAbasuubuzi abakolera mu katale ka Banda Market e Banda mu Nakawa balaajana olw'emisolo egyabagerekerwa nnannyini katale egiri waggulu nga gibalemesezza okubaako kye beekolera ssaako eddogo lye bagamba nti lisusse mu katale kaabwe.\nAbasuubuzi nga bakulembeddwa ssentebe waabwe, Abdul Rahman Rukungu bawanjagidde gavumenti eveeyo ebataase ku misolo egyabagerekebwa nnannyini katale, Tefero Sserunjogi gwe bagamba obutabafaako okuggyako okubanyunyunta. Bagambye nti, ebintu okuli : kasasiro, amasannyalaze, amazzi n'okusasulira abakuumi byonna be babyekolera.\nBaategeezezza nti, emisolo egyabateekebwako eri nnannyini katale gibasobedde kubanga buli lunaku omusuubuzi asasula 500/- nga empooza ate nga waliwo n'e nsimbi ze bapangisa emidaala nga gitandikira ku 10,000/- n'okweyongerayo ate nga mu butale bwa gavumenti abakolerayo basasula mpooza yokka. Kino bagambye nti, kibanyigiriza ekizing’amizza enkulaakulana y’akatale kaabwe akamaze emyaka egisoba mu 50.\nBannyonnyodde nti, bakolera ku bunkenke olw’akatale okubeera ak’obwannannyini ng’essaawa yonna nnannyiniko asobola okusalawo okutunda ettaka kwe kali ne basigala mu bbanga. Basabye Gavumenti eveeyo ebafunire ettaka we basobola okuzimba akatale bave mu mbeera ey'obunkeke gye bakolera ebalemesezza okwekulaakulanya.\nRukungu yategeezezza nti, basobola okussizaawo abasuubuzi ebibiina by’obwegassi mu katale nga gye baggulawo eya Sanyuka ne Munno Banda Development Co-operative Savings and Credit Society Ltd nga bawola abasuubuzi ensimbi mu kaweefube w'okubongera amaanyi mu bizinensi zaabwe naye nga ne SACCO eno abasuubuzi abamu bakyagaanye okugyegattako.\nAtegezezza nga bwe baakola SACCO eno oluvannyuma lw'omukulembeze w'eggwanga Yoweri Kaguta Museveni okubasuubiza okubakwatirako nga balina kuyita mu bibiina ng’ebyo ebisobola okukulaakulanya abasuubuzi era yasuubiza okubakyalira essaawa yonna.\nAbasuubuzi beerumirizza okweroga\nEmisolo nga gikyatabudde abasubuuzi, ate Margaret Nakanjakko yalumirizza abamu ku bannaabwe okulemesa bannaabwe okukulaakulanira mu katale nga bakozesa eddogo.\nYagambye nti, emidaala mingi gikaze nga tegikyalina bagikolerako ate nga bannannyini gyo baatandika n’amaanyi kyokka kati baagisuulawo bakola birala n’abamu tebakyakola.\nBagambye tewali kitabo kitukuvu ky'oyinza kuleeta mu katale ne kikolamu ng’ogezaako okulung’amya eddiini mu katale kano kubanga eddogo lyakasaanikira.\nSsentebe w’akatale n’akulira eby'enkulaakulana mu katale kano eby’eddogo baabitadde ku butamanya obuli mu basuubuzi nga baakifuula kikwate kubanga buli katale abasuubuzi bwe balemwa okukola nga batandika okwogera kye basanze omuli n’eddogo.\nssentebe Abdul Rahman Rukungu,\nDizayina wa Dax Kartel oba emisono agiggya wa?\nSK Mbuga yakomyeyo era y'omu ku bali ku mimwa gy'abantu


Bukedde Online - Abatemu bateeze omukazi ne bamutemaatema ne bamutta n'omwana\nABATEMU bateeze omukazi n'omwana we ne babatemaatema ebijambiya ne babatta. Abatuuze we baatuukidde, ng'omwana yafudde dda. Baabadde bakyekebejja omulambo gw'omwana ne bawulira ekiyiriitira mu kasiko, okwetegereza nga ye nnyina eyabadde asigaddeko ekikuba mukono. Baabadde bagezaako okumuyoolayoola okumutwala mu ddwaaliro n'akutuka!\nJackeline Nakawooya 40, ne muwala we Pheibe Nassozi 10, ab'e Katiiti mu ggombolola y'e Kituntu mu Mpigi be battiddwa mu bukambwe era kiteeberezebwa nti n'omusaayi baagulembese kubanga we baasudde emirambo tewaabaddewo musaayi. Kyokka era poliisi eteebereza nti bayinza okuba nga baabattidde mu kifo kirala kubanga gyasangiddwa gyambaziddwa engoye endala.\nAbatuuze era bagamba nti essaawa 3:00 ez'ekiro abantu baabadde bakyatambula nga kyandibadde kyangu okuwulira okulaajana.\nBAKUTTE MUKAZI MUGGYA Poliisi bwe yamaze okuzuula omulambo, yaleese embwa ezikonga olusu okukkakkana ng'ekutte Fridah Nabukenya ng'ono muggya wa Nakawooya. Nabukenya ye mukyala muto era mu kumukwata baakwatiddeko ne bbaabwe John Ssezooba.\nBaakutte ne muliraanwa waabwe Herman Ssozi embwa ya poliisi gwe yaggye mu buliri. Nakawooya baamuteeze ava mu maka ga Ssezooba gye yawasiza omugole Nabukenya. Yabadde agenze okukima omwana Nassozi kubanga Ssezooba yali amututte amukulize ewa mukyala muto kyokka Nakawooya nga takkaanya nakyo.\nAbakazi bombi Nakawooya ne Nabukenya, bbaabwe Ssezooba abadde yabazimbira ku kyalo kye kimu wabula nga waliwo akatemerero. Nakawooya omwana baamumuwadde kiro ku Ssande era kigambibwa nti Ssezooba yasoose kumugamba nti omwana tayinza kugenda nga tamaze kulya kyaggulo.\nBwe baamaze okulya ne bessa mu kkubo okudda mu maka ga mukyala mukulu Nakawooya. Ssentebe w'ekyalo kino Francis Ssekandi ategeezezza nti Nakawooya tabadde na mpalana yonna ku kyalo kyokka kibeewuunyisizza okulaba nga Ssezooba ne mukyala muto tebaawulidde nduulu, ate ng'obutemu bwabadde kumpi n'amaka gaabwe.\nEMBWA YEEZINZE KU BAKWATIDDWA Embwa yasoose kwezinga ku maka ga Ssozi muliraanwa wa Ssezooba okumpi n'ennyumba ya mukyala muto. Embwa yatuuse n'okuyingira n'etuuka mu kisenge gye yakukunudde Ssozi. Oluvannyuma embwa yagenze ewa Ssezooba era naye n'akwatibwa ne mukyala muto Nabukenya ne batwalibwa ku poliisi e Mpigi.\nSsezooba ye yasoose okulaba omulambo ku makya ga Mmande bwe yabadde akedde okugenda ewa mukyala mukulu nti alabe bwe baasuze. Yakubye enduulu abantu ne bakuhhaana. Nga babatwala ku poliisi, Ssezooba yalaajanye ng'agamba nti babakwatira bwereere tebalina kye bamanyi ku butemu. Akulira okunoonyereza ku buzzi bw'emisango Andrew Ainembabazi yagambye nti abaakwatiddwa bagenda kubanoonyerezaako okuzuula oba balina akakwate n'obutemu.


Bukedde Online - Uganda egenda kutandika okukola amasimu agaayo\nEnfa y’omukungu wa UN etabudde famire nnamwandu...\nUGANDA egenda kutandika okwekolera amasimu ekkolero eriri mu kuzimbibwa mu kibangirizi ky’amakkolero e Namanve erya ‘Engo Holidings’ bwe linaaba limaliriziddwa.\nOmwogezi w’ekitongole ekivunaanyizibwa ku kusikiriza abaggagga okutandikawo emirimu egivaamu ensimbi David Muwanga yagambye Bukedde nti lino lye limu ku makkolero agali mu kuzimbibwa mu kibangirizi ky’amakkolero e Namanve.\nAmakkolero 50 ge gali mu kuzimbibwa mu kibangirizi kino kati era gasuubirwa okumalirizibwa mu June w’omwaka ogujja. Amakkolero gano bwe ganamalirizibwa ekibangiriza kijja kuba nga kirimu amakkolero kikumi era nga gawadde Bannayuganda abawerako emirimu egyenjawulo.\nDayirekita w’ekitongole ekivunaanyizibwa ku bibangirizi by’amakkolero (Industrial Parks) Hamuza Galiwango yagambye nti ekitongole ekivunaanyizibwa ku bamusiga nsimbi ekya ‘Uganda Investment Authority (UIA)’ kiri mu kunoonya ssente za kwongera kuzimba nguudo n’okubunyisa amasanyalaze mu kibangirizi kino.\nYagambye nti ekikyasibye Uganda Investment Authority okufuna ensimbi ye lipooti ekwata ku by’obutonde bw’ensi nga bwe bugenda okukosebwa mu kitundu kino. Era ekitongole ekivunaanyizibwa ku by’obutende bw’ensi ekya NEMA bwe kinagikakasa Uganda ejja kuba esobola okufuna ensimbi obukadde 246 eza EURO (eza Uganda akatabalika kamu) ez’okwongera okutereeza ekibangirizi kino.\nEnsimbi Uganda egenda kuziggya mu kkampuni ya Bungereza ewola ensimbi emanyiddwa nga ‘United Kingdom Export Company’ .\nYagambye nti UIA yakola endaaano ne kkampuni ya Lagan Construction Company egenda okuzimba ebintu byonna ebyetaagisa okwongera okulongoosa ekibangirizi ky’amakkolero e Namanve.\nBye kigenda okukola mulimu okukuba enguudo kkolaasi,okutambuza amasanyalaze n’amazzi n’okutereeza ebyempuliziganya mu kibangirizi.\nYagambye nti UIA egenda kussaawo obukolero bw’amasanyalaze buna mu bibangirizi by’amakkolero e Namanve, Luzira, Lugazi n’e Mbale.\nKadaga asabye Russia okuwa Bannayuganda emirimu


Bukedde Online - Abeebyokwerinda basisinkanye abattakisi e Kawempe okwetegekera Ssekukkulu\nAbeebyokwerinda basisinkanye ebiwayi by’abavuzi ba ttakisi abagugulana olwa ppaaka e Kawempe. Kino bakikoze nga baagala abantu okutuuka ku Ssekukkulu nga tebalina kibatataaganya naddala mu nsonga z’ebyentambula. Poliisi, amagye n’ebitongole ebirala baayise olukiiko okulaba engeri y’okunyweza ebyokwerinda naddala mu biseera bino eby’ennaku enkulu mu munisipaali y’e Kawempe.\nSsaka Wamala (ku ddyo) kkansala w'omuluka gwa Bwaise III, Denis Odoch DPC w'e Kawempe, John Kiconco eyakiikiridde RPC, Rashid Kikulwe amyuka DISO Kawempe nga bali mu lukiiko mwe baasisinkanidde abattakisi abagugulana e Kawempe.\nNE ROSEMARY NAKALIRI\nABEEBYOKWERINDA basisinkanye ebiwayi by'abavuzi ba ttakisi abagugulana olwa ppaaka e Kawempe.\nKino bakikoze nga baagala abantu okutuuka ku Ssekukkulu nga tebalina kibatataaganya naddala mu nsonga z'ebyentambula.\nPoliisi, amagye n'ebitongole ebirala baayise olukiiko okulaba engeri y'okunyweza ebyokwerinda naddala mu biseera bino eby'ennaku enkulu mu munisipaali y'e Kawempe.\nJoseph Semango (ku ddyo) nnannyini kifo awali ppaaka ekaayanirwa ng'ali n'omu ku bakanyama be mu lukiiko. bakanyama abamukuuma nga bali mu lukiiko lw'ebyokwerinda\nOkugugulana kuli wakati w'abattakisi abakolera mu ppaaka ya Ddembe Taxi Park (ppaaka enkadde) ne bannaabwe abaabeeyawulako ne batandikawo eyaabwe eya Kaas Taxi Park.\nPpaaka empya eri mu kifo ky'omugagga w'e Bwaise, Joseph Semango Ssemakula nnannyini Kaas Club.\nMu lukiiko luno abattakisi baabategeezezza nga ppaaka zombi bwe zigenda okukola wabula abamu ne bakiwakanya.Gye buvuddeko, KCCA yayimiriza ppaaka empya ng'okulwanagana kususse.\nPpaaka zombi ziriraanaganye ng'oluguudo lwe luzaawula, zitikka emmotoka ezidda e Nabweru, Katooke, Lugoba- Kawempe, Kisimu, ne Wamala.\nShafik Tera ssentebe wa ppaaka ya Ddembe yagambye nti, tebasobola kukkiriza kubayiikiriza kutikka basaabaze b'omu bitundu nabo gye bakolera.\nWabula ekiwayi ekirala ekikulirwa Joseph Ssebukalu ssentebe wa ppaaka ya KAAS baagambye nti balina okukolera mu kifo kyabwe ekyabaweebwa Semango kubanga bonna ekigendererwa kyabwe kunoonya ssente.\nDdeereva wa ttakisi ng'alaga obutali bumativu mu lukiiko.\nSsebukalu yayongeddeko nti, ekimu ku byatuggya mu ppaaka enkadde (eya Ddembe), zaali ssente zaffe obukadde 140 ezaaliibwa bannaffe abaali mu bukulembeze ebiseera ebyo.\nBwe twagezaako okubasaba embalirira, badda mu kututiisatiisa era wano we twava ne twekubira enduulu eri ofiisi ya meeya Emmanuel Sserunjoji.\nMu nkiiko ezenjawulo Sserunjoji ze yajja atuuza, bannaffe baalemererwa okutulaga embalirira n'ensaasaanya ya ssente zaffe eza Welfare ze twali tuzze tusonda okuva mu 2014 we twatandikira ppaaka ya Ddembe.\nWano we twaggya ekirowoozo ne twerondamu olukiiko lwa bantu mukaaga okuli, nze, Hassan Kato, David Ssenfuma, Ronald Kayongo, Med Nyanzi ne Haruna Kaweesa okutandikawo ppaaka eyaffe.\nTera yagambye nti bbo si bamativu n'ekyasaliddwaawo okukkiriza ppaaka empya okuddamu okukola kyokka ng'ensonga zibadde zikyali mu lukiiko lwa KCCA olwateekebwawo okunoonyereza ekivaako okubalwanya.\n"Baddereeva ne bakondakita bange bazze bakubwa bakanyama b'omugagga Ssemango n'emisango giri ku poliisi e Kawempe wabula nga tetuyambibwa.\nNeewuunya obwangu poliisi bwe yakozesezza okuteeka mu nkola ekiragiro ky'okukkiriza abatutigomya okuddamu okukola.\nLwaki eky'okuggulawo ppaaka kissibwamu amaanyi mangi?, ng'ate ffe bwe tulumbibwa, poliisi terabikako?.\nTusaba basooke balinde lipooti y'olukiiko lwa KCCA olwassibwawo okunoonyereza ku nsonga yaffe efulumizibwe kuba tuli beetegefu okukkiriza kyonna ekinaaba kisaliddwaawo.\nAbamu ku beetabye mu lukiiko kwabaddeko, Denis Odoch DPC w'e Kawempe, John Kiconco eyakiikiridde RPC wa KMP North, Rashid Kikulwe amyuka DISO Kawempe, Maj. Emma Mutezi okuva mu CMI, Fredrick Ayimbisibwe ow'ebikwekweto mu KMP North ne Ssaka Wamala kkansala w'omuluka gwa Bwaise III.\nOlukiiko lwasoose kucankalana ng'ekiwayi kya Tera kiwakanya ekyasaliddwaawo nga tebasoose kwebuuzibwaako.\nBaatuuse n'okwagala okuyiwa olukiiko kyokka poliisi yabaddewo okubatangira okukola effujjo.\nKikulwe ng'ono ye yakubirizza olukiiko, yagambye nti olukiiko luno lwayitiddwa nga lwa bakulembeze bokka ku njuyi zombi kyokka kyababuuseeko okutuuka nga bajjidde mu bibinja.\nYagasseeko nti, kyasaliddwaawo okutandika n'ekiseera ky'ennaku enkulu, ppaaka empya nayo yaakuddamu okukola kubanga obwetaavu weebuli.\nMaj. Emmanuel Mutezi akiikirira ekitongole ekikesi mu Kawempe, yagambye nti, bavuddeyo nga ttiimu ku nsonga za ppaaka ekaayanya abattakisi ku lw'okusaba kw'ebiwayi byombi. "Tetwagala kuddamu kuwulira bikolwa bwa kuyiwa musaayi. Yalabudde nti omuvuzi wa ttakisi yenna anaakola effujjo mu kiseera nga ppaaka egguddwaawo waakukangavvulwa".\nMaj.Mutezi (ku ddyo) ng'ayogera mu lukiiko mwe baasisinkanidde abattakisi e Kawempe.\nSemango nnannyini kifo awali ppaaka empya, yaweze nti mu bwangu nnyo ekifo kye kyakutandika okukola kubanga emisoso n'ebyetaago ebyamusabibwa yabituukirizza.\nWamala kkansala mu muluka gwa Bwaise III, yategeezezza nti, ensonga z'abattakisi ziri mu kkanso "naffe abakulembeze twebuuza bye basinziddeko okusalawo kubanga lipooti y'olukiiko olwassibwawo ebadde tennafulumizibwa".\nAbeebyokwerinda basisinkanye abattakisi e Kawempe\nEbigambo Felix Kaweesi bye yasembyeyo okwogera nga tannattibwa


OKULWANYISA OKUKABASANYA ABAANA ABAWALA, GAVUMENTI EYISE EBITONGOLE BYONNA BIBEEKO KYEBIKOLA – CBS FM\nOKULWANYISA OKUKABASANYA ABAANA ABAWALA, GAVUMENTI EYISE EBITONGOLE BYONNA BIBEEKO KYEBIKOLA\nin Amawulire, blog, Features, News, Politics\nSsabaminisita Nabbanja ne Minisita w’eby’obulamu nga batongoza enteekateeka eno e Kololo\nGavumenti etongozza kawefube w’okulwanyisa ebikolwa eby’okukabasanya abaana abawala, ng’akulembeddwamu mukomukulembeze w’eggwanga era minisita w’ebyenjigiriza Janet Kataaha Museveni, omumyuka w’omukulembeze w’eggwanga, Rtd Maj. Jessica Alupo, ne ssabaminisita wa Uganda, Robina Nabbanja.\nEbitongole ebirwanirira eddembe ly’abaana okuli ekya Unicef, UNFPA, ekya Uganda Population Council, Police, Inter Religious Council of Uganda, ne ministry ezenjawulo byonna byakwenyigira obutereevu mu lutalo luno, oluvanyuma lw’okukizuula nti abaana bangi mu ggwanga bafunye embuto nga tebanetuuka n’abandi okuvvoolebwa.\nGavumenti egamba nti ekigendererwa kyenteekateeka eno, kwekulaba ng’ebitongole ebikwatibwako ensonga byonna bikola obuvunanyizibwa bwabyo nga bwekisaanidde, okulaba nti omwana omuwala tagyolongebwa naddala mu bikolwa eby’okukakibwa omukwano, okutulugunyizibwa mu maka, okufumbizibwa nga tebaneetuuka nebirala.\nOkunoonyereza okwakasembayo okukolebwa kulaga nti abawala ebitundu nga 64% b’olekedde obutamalaako mutendera gwa primary, ebitundu 60% bakusigala mu bwavu, ssonga kaakano abaana ebitundu nga 25% bebawanduka mu masomero olw’okufuna embuto.\nSsabaminisita wa Uganda, Robina Musaafiri Nabbanja, asinzidde mu kibangirizi ky’amefuga e Kololo, naawera nti gavumenti tegenda kuddamu kubalaatira mu nsonga zakukabasanya bawala ekibafiiriza ebiseera byabwe ebyomumaaso.\nDr Jane Ruth Aceng Ocero, minister w’eby’obulamu nga yaakiikiridde omukyala w’omukulembeze w’eggwanga Janet Kataaha Museveni mu kutongoza kuno,agambye nti ekigendererwa kukendeeza muze gw’abaana abawala abawanduka mu masomero okuva ku bitundu 25% olw’okufuna embuto okuda wakiri ku bitundu 15% ng’omwaka 2025 tegunayita.\nBannadiini mu mukago ogwa Inter Religious Council of Uganda, abakiikiriddwa Apostle Dr Joseph Sserwadda, beeweze okukwasizaako gavumenti mu lutalo luno, era nebasaba bakulembera enzikiriza ez’enjawulo okusoosowaza kawefube ono.\nDr Jotham Musinguzi, akulira ekitongole ekivunanyizibwa ku bungi bw’abantu mu ggwanga, ekya Uganda Population Council, agamba nti enteekateeka eno ey’okumala emyezi 12, y’akuyambako nnyo okumanya emisinde omuwendo gwa banna Uganda, kwegukulira n’okuyambako okuteekerateekera eggwanga obulungi.\nAbakulira ebitongole by’ekibiina ky’amawanga amagatte okuli Otieno Mary owa UNFPA, ne Dr Muhammed El Munir Safieldin, owa UNICEF bagamba nti abaana emitwalo 354,736 bebafunyisibwa embuto mu mwaka 2020, nga ku bano emitwalo 29,219 baazifunira mukiseera eky’omuggalo wakati wa January n’ogwomwenda omwaka guno 2021.


Bukedde Online - Bugisu Cooperative Union eraze ebibiina by'obwegassi bwe biddukanyizibwa\nBugisu Cooperative Union eraze ebibiina by'obwegassi bwe biddukanyizibwa\nAbasuubuzi b'ennyaanya mu Kampala bakyevuma lutalo lw'e South Sudan\nABASUUBUZI BA WOOTAMERONI BACACANCA\nBy Edward Sserinnya\nBugisu Cooperative Union eraze ebibiina by’obwegassi bwe biddukanyizibwa\nBANNAYUGANDA bamanyi entalo za Bugisu Cooperative Union (BCU) z’erwana ne Gavumenti, wabula kye basaanye okumanya nti tetandise ku mulembe gwa NRM, wabula dda okuva ku mulembe gw’abafuzi b’amatwale.\nAbagisu bamanyiddwa okwogera bye bawulira ku mutima, olowooza batandise kati okuva ku mulembe gw’Abazungu nga nagwo baguwakanya, ne bwe kyali nga Museveni tannabayingizaamu mutima gwa kuguguba n’oluvannyuma n’agutwala mu b’e Luweero.\nEmmwaanyi za Arabica zaasooka okulimwa e Buwalasi, mu bikko by’olusozi Masaba mu 1912 n’oluvannyuma ne zituuka mu bitundu ebirala okuli Bugisu ne Sebei olw’eddekende n’akawoowo akava mu mmwaanyi zino.\nMu mbeera eno mwe mwava ekibiina kya Bugisu Cooperative Union nga September 23, 1954 era luno buli mwaka balulinda nga mbaga, nga si kutunda na kugula mmwaanyi kyokka, wabula n’okwongera okutumbula okuzirima.\nEkimu ku byuma bya BCU ekisunsula emmwaanyi.\nNaye tekyali kyangu mu kutandika, Abagisu baali bamaze okukiraba nti emmwaanyi zikola amagoba kale nga tebaagala kuziguza Bazungu nga baagala kuzeetundira ku lwabwe. Abazungu baali balowooza nti Abagisu basaaga, era musajjamukulu Kitutu, omu ku bammemba abaali ab’ekibiina ajjukira Abagisu lwe baagaana okukoola emisiri gyabwe egy’emmwaanyi ne gizikira mu nsiko nga bagamba kazireme kubala babulwe kye banoga olwo balabe Abazungu kye banaabapeeka okubaguza! John Musira, omumyuka wa Ssentebe w’ekibiina kino agamba nti, waliwo ebifo bina ebigulibwamu okuli Bubulo, Nampanga, Buyaga ne Nakiwondye .\nEbyobufuzi by’ensi bano baabigoba mu kibiina, wabula boogera kimu byabufuzi bya mmwaanyi, kino kyeraga lwatu ku Musira owa NRM kakongoliro ng’amyuka Nandala Mafabi ate owa FDC, era kino bakyogera lunye ne mu maaso ga Pulezidenti.\nMu myaka gya 1950, BCU kye kibiina ekyali kyogerwako okuba ng’ekisinga amaanyi mu Uganda kuba kyali kye kisinga ettaka n’ebizimbe mu Mbale, wadde ng’ebimu ku bintu bino bbanka zaabitwala olw’amabanja kyokka era yasigazaawo ebitono.\nBugisu eyise mu bizibu ebitali bimu, eyakuliranga ekibiina kyabwe nga bamuteekako ekitiibwa kya pulezidenti, mu gya 1970 ku mulembe gwa Amin kwaliko Pulezidenti Musundi, kino Amin bwe yakiwulira nti e Mbale waliyo pulezidenti omulala ng’ate yali akimanyi nti y’alina okuba pulezidenti yekka mu Uganda, yalagira okumukwata, era okuyita akulira ekibiina ky’obwegassi pulezidenti e Mbale n’ebitundu ebirala kyakoma ku mulembe gwa Amin.\nEkizimbe ku Republic Street e Mbale ekyazimbibwa aba BCU.\nWadde gwali gutyo, naye era BCU teyasumattuka busungu bwa Amin, yagenda mu maaso n’okutulugunya abakulembeze baayo ng’akiraba ng’ekiyinza okuvaamu obulabe eri omulembe gwe olw’okubaawo kw’ekibiina eky’amaanyi ate nga kirina ensimbi.\nBaanyigirizibwa nnyo ku katuubagiro Bugisu Cooperative Union eraze ebibiina by’obwegassi bwe biddukanyizibwa k’ebyenfuna akaaliwo ku mulembe gwa Amin, kuba emmwaanyi za Uganda zaawerebwa ku katale k’ensi yonna, ekyavaako ekibiina okufiirwa olwo ate amagendo ne gatandika byonna byakosa ekibiina.\nEra wano Bannakenya be baasinga okufunamu kubanga be baatundanga emmwaanyi za Uganda, ne bateeka ne ssente mu bbanka n’ebyentambula. Ebigambo by’entalo byagenda mu maaso n’okukosa ekibiina, ate Gavumenti bwe yata ebyenfuna ate bammemba ab’amaanyi okugeza nga James Musira ne batandika okwetundira emmwaanyi zaabwe.\nMusira agamba nti, bw’otatunda mu kibiina nga basasulirawo ng’ate temuli kwetooloola ku bakungu banjawulo nga mu kibiina, awo nga siraba nsonga ensiba ku kibiina gye bagula ebbanja ate okusasula badda mu bya laba ono, oli n’oli! Kino Musira akikkiriza, wabula agamba nti, Gavumenti yeerabira nti ebibiina byali byokka mu katale, ng’okuta abantu abalala okutandika okugula emmwaanyi kyali kyetaaga okusooka okwogeraganya n’ebibiina ne bimanya engeri gye bigenda okwetegekera embeera eno oba oli awo bandiguze ne ssente z’obuliwo.\nKaawa aba BCU gwe beekolera ayitibwa Elgon Pride Coffee.\nEra wakati wa 1994 okutuuka 2007, emirimu egyali gikolebwa mu kibiina gyali mitono ddala, ebyuma ebimu byafa, kale ng’ekibiina kitubidde mu bizibu by’enguzi, amabanja n’okukozesa obubi ofiisi. Okulondebwa kwa Mafabi mu 2008 nga Ssentebe w’olukiiko oluddukanya ekibiina, kyayambako okukizuukiza.\n“Mu kiseera ekyo, twasobola okusasula ku mabanja, ne tuteekako ssente ku akawunti zaffe ekyali kyakoma mu 1994, kuno kwonna kwali kulafuubana kwa Mafabi,’ Polly Mugoya, Ssentebe w’akakiiko k’abakadde bw’agamba. Wabula ate obukulembeze bwa Mafabi bwaggyamu omukoosi bwe baatandika okumulumiriza nti yali akozesa bubi ssente z’ekibiina, wano we waqva olutalo lwe ne Gavumenti.\nKino okubaawo yali amaze emyaka ebiri mu ntebe. William Wabulo, akulira ebifulumizibwa mu BCU, agamba kino kyakosa nnyo abalimi nga balaba omununuzi waabwe ate embeera emuddugalidde.\nMugoya ayongerako nti, Abagisu baagaana okupondooka era mu 2014 yakulembera ekibinja ky’abantu 30 ekyagenda ne kisisinkana pulezidenti Museveni, ne bamunnyonnyola nti mu BCU temuli byabufuzi wabula okukulaakulanya abantu. Kino pulezidenti yakitegeera, embeera n’edda mu nteeko era ebintu kati bitambula bulungi.\nEngeri emmwaayi ez'omusana gye zikosezzaamu abalimi baazo\nAbasawo balabudde abakyala okwegendereza enkozesa ya pawuda\nNARO ezudde ekika ky'obummonde ekitalumbibwa bulwadde\nPoliisi eyodde 30 ku Kaleerwe


Isaaya 66 | Bayibuli ey'Oku Mukutu Gwaffe Ogwa Intaneeti | New World Translation\nOkusinza okw’amazima n’okw’obulimba (1-6)\nSayuuni n’abaana be (7-17)\nAbantu bakuŋŋaana okusinza mu Yerusaalemi (18-24)\n66 Bw’ati Yakuwa bw’agamba: “Eggulu ye ntebe yange ey’obwakabaka, ate ensi ye ntebe y’ebigere byange.+ Kale nnyumba ya ngeri ki gye muyinza okunzimbira?+ Era ekifo kyange eky’okuwummuliramu kiri ludda wa?”+ 2 “Omukono gwange gwe gwakola ebintu bino byonna,Era byonna bwe bityo bwe byatuuka okubaawo,” Yakuwa bw’agamba.+ “Kale ono gwe nja okutunuulira,Omwetoowaze era alina omwoyo oguboneredde, akankana* olw’ekigambo kyange.+ 3 Oyo asala ente ennume alinga oyo atta omuntu.+ Oyo awaayo endiga ng’ekiweebwayo alinga oyo amenya ensingo y’embwa.+ Oyo awaayo ekirabo alinga oyo awaayo omusaayi gw’embizzi!+ Oyo awaayo obubaani obweru+ alinga oyo atendereza ekifaananyi.+ Balonzeewo amakubo gaabwe,Era basanyukira ebintu ebyenyinyaza. 4 Nja kusalawo engeri y’okubabonerezaamu,+Era ebintu bye batya bye nja okubatuusaako. Kubanga bwe nnayita, tewali n’omu yayitaba;Bwe nnayogera, tewali n’omu yawuliriza.+ Baakolanga ebintu ebibi mu maaso gange,Era baasalawo okukola ebintu ebitansanyusa.”+ 5 Wulira ekigambo kya Yakuwa ggwe akankana* olw’ekigambo kye: “Baganda bo abatakwagala era abakuboola olw’erinnya lyange baagamba nti, ‘Yakuwa agulumizibwe!’+ Naye Katonda alirabika era alikuleetera okusanyuka,Era bo be baliswala.”+ 6 Waliwo oluyoogaano mu kibuga, oluyoogaano mu yeekaalu! Yakuwa asasula abalabe be ekyo ekibagwanira. 7 Omukazi yali tannalumwa bisa, n’azaala.+ Yali tannalumwa kuzaala, n’azaala omwana ow’obulenzi. 8 Ani yali awuliddeko ekintu ng’ekyo? Ani yali alabye ku bintu ng’ebyo? Ensi eyinza okuzaalibwa mu lunaku lumu? Oba eggwanga liyinza okuzaalibwa omulundi gumu? Kyokka Sayuuni olwali okulumwa ebisa, n’azaala abaana be. 9 “Nnyinza okutuusa omwana okuzaalibwa ate ne simuganya kuzaalibwa?” Yakuwa bw’agamba. “Oba okuggula nnabaana ate ne mmuggala?” Katonda wo bw’agamba. 10 Musanyukire wamu ne Yerusaalemi+ era mujaganyize wamu naye mmwe mmwenna abamwagala.+ Musanyukire nnyo wamu naye, mmwe mmwenna abamukungubagira, 11 Kubanga muliyonka ne mukkutira ddala amabeere ge ag’okubudaabuda,Era mulinywera ddala ne musanyukira mu kitiibwa kye ekingi. 12 Bw’ati Yakuwa bw’agamba: “Laba mmuwa emirembe egikulukuta ng’omugga,+N’ekitiibwa ky’amawanga ekiringa omugga ogwanjaala.+ Muliyonka era muliweekebwa,Mulibuusibwabuusibwa ku maviivi. 13 Nga maama bw’abudaabuda omwana we,Nange bwe ntyo bwe ndibabudaabuda;+Era mulibudaabudibwa olwa Yerusaalemi.+ 14 Kino mulikiraba emitima gyammwe ne gisanyuka,Amagumba gammwe galitinta ng’omuddo omuto. Omukono* gwa Yakuwa gulimanyibwa abaweereza be,Naye alisunguwalira abalabe be.”+ 15 “Kubanga Yakuwa alijja ng’omuliro,+Era amagaali ge galinga kibuyaga,+Alijja okwesasuza ng’alina obusungu bungi,Okubonereza ng’akozesa ennimi z’omuliro.+ 16 Kubanga Yakuwa alikozesa omuliro okutuukiriza omusango ogwasalibwa,Alikozesa ekitala kye okutta bonna abalina omubiri;*Era abo Yakuwa b’alitta baliba bangi. 17 “Abo abeetukuza era abeerongoosa okugenda mu nnimiro*+ nga bagoberera oyo ali mu makkati, abo abalya ennyama y’embizzi+ n’ebintu eby’omuzizo n’emmese,+ bonna balizikirira,” Yakuwa bw’agamba. 18 “Okuva bwe mmanyi ebikolwa byabwe n’ebirowoozo byabwe, ndijja ne nkuŋŋaanya abantu ab’amawanga gonna n’ennimi, era balijja ne balaba ekitiibwa kyange.” 19 “Nditeeka akabonero mu bo, era ndituma abamu ku abo abaddukira mu mawanga—abaddukira e Talusiisi,+ e Puli, n’e Ludi,+ abo abaleega omutego gw’obusaale, abaddukira e Tubali, e Yavani,+ ne mu bizinga ebiri ewala—abatawuliranga ku binkwatako oba abatalabanga ku kitiibwa kyange; balirangirira ekitiibwa kyange mu mawanga.+ 20 Balireeta baganda bammwe bonna okuva mu mawanga gonna+ ng’ekirabo eri Yakuwa; balibaleetera ku mbalaasi, mu magaali, mu bigaali ebibikkiddwako, ku nnyumbu, ne ku ŋŋamira ezidduka ennyo; balibaleeta ku lusozi lwange olutukuvu, Yerusaalemi, ng’abantu ba Isirayiri bwe baleeta ekirabo kyabwe mu nnyumba ya Yakuwa nga kiri mu kibya ekirongoofu,” Yakuwa bw’agamba. 21 “Abamu ku bo ndibafuula bakabona ate abalala ndibafuula Abaleevi,” Yakuwa bw’agamba. 22 “Ng’eggulu eriggya n’ensi empya+ bye ntonda bwe birisigalawo mu maaso gange, ezzadde lyo n’erinnya lyo nabyo bwe bityo bwe birisigalawo,”+ Yakuwa bw’agamba. 23 “Okuva ku kuboneka kw’omwezi okutuuka ku kuboneka kw’omwezi, n’okuva ku ssabbiiti okutuuka ku ssabbiiti,Bonna abalina omubiri* balijja okuvunnama* mu maaso gange,”+ Yakuwa bw’agamba. 24 “Era balifuluma ne batunuulira emirambo gy’abantu abanjeemera;Kubanga envunyu eziribalya tezirifa,N’omuliro ogulibookya tegulizikizibwa,+Era baliba kintu ekyenyinyaza eri abantu bonna.”\n^ Oba, “eyeeraliikirira.”\n^ Oba, “Amaanyi.”\n^ Oba, “abantu bonna.”\n^ Kwe kugamba, ennimiro ezaakozesebwanga mu kusinza ebifaananyi.\n^ Oba, “okusinza.”


Bukedde Online - Ssentebe w'e Lyantonde alabudde abaakozesa obubi ez'Abavubuka\nSsentebe w'e Lyantonde alabudde abaakozesa obubi ez'Abavubuka\n30 bayooleddwa mu kikwekweto ku Kalerwe\nBya FLORENCE TUMUPENDE.\nSENTEBE wa disitulikiti y’e Lyantonde Fred Muhangi alabudde abavubuka abaafuna ssente z’abavubuka ezabaweebwa Pulezidenti Museveni ne badda mu kuzikolamu embaga.\nSentebe Muhangi yalaalise nga bwagenda okubakangavvula ng’ayita mu mateeka agabalambika kuba bano be bongedde okubaswaza n’okuzza Lyantonde emabega.\nMuhangi agambye nti wakusookera mu ggombolola ye Lyakajjula akwate abavubuka abaalya ssente mu kifo ky’okuzikolamu ebintu eby’enkulaakulana ate n’abo abagamba nti bazirimamu emwaanyi n’ezifa omusana n’okulundamu embizzi,embuzzi n’enkoko ne bifa balina okumulaga gye basuula emirambo gyazo\nMuhangi agambye nti siwakutuula butuuzi ng’ensimbi za Gavumenti zonooneka mungeri etategeerekeka era kano kekaseera bamanye nti ebintu ebibasakibwa tebiba bya kwegalabanja.\nYalabudde n’abakyala okuba abegendereza ku sente zaabwe ezigenda okuggya nti z’abakyala ab’omubyalo naddala abo ab’enyigira mu bibiina be bagenda okufuna abatali mu bibiina tebagenda kufuna yadde ekikumi\nBasatu bafiiridde mu kabenje


Bukedde Online - Omukazi yankweka omwana anfudde bbanka\nObusolosolo abasajja bwe beekola okwegobako abakazi nga babakooye\nNZE Umar Muhammad Katende, 22, ndi musuubuzi mu butale obw’enjawulo naye nga kati mbeera Luzira Kirombe.\nMu 2016, nasanga mwana muwala Namulindwa e Kamwokya ku Firebase ne mukwana n’akkiriza. Twakwatagana bulungi n’andaga ne gye yali abeera kuba yali akola bwa yaaya mu kitundu awo.\nOlw’omukwano gwe nali mpulira, nasalawo okumuwasa mu wiiki bbiri ne mutwala n’ewange.\nWabula nga wayise emyezi esatu, yaηηamba nti ali lubuto ne mugamba tewali buzibu era tujja kuzaala.\nOlubuto bwe lwaweza omwezi gumu yatandika ebyokunyombanga n’okunnangira obwenzi era n’anoba n’agenda ewaabwe.\nYagenda okudda ng’olubuto lwa myezi musanvu. Yabeerawo ebbanga ttono n’agamba nti ayagala kugenda kuzaalira waabwe era ne muwa ssente.\nYazaala omwana omulenzi n’akomawo ng’omwana wa mwezi gumu ne wiiki emu ne tubeerawo. Nga wayise emyezi esatu, yansaba ssente agende ewaabwe nti waaliyo okwabya olumbye.\nMu kiseera ekyo nali sirina ssente era awo we yatabukira wadde nga yasigalawo. Nga wayise ebbanga, nafuna safaali ne ηηenda ne muleka awaka n’omwana.\nKu safaali namalayo wiiki emu ne nkomawo, naye nagenda okutuuka mu nnyumba nga mwasigalamu kikooti n’empale yange emu byokka nga n’omwana wange amututte.\nKino kyannuma kuba ewaabwe nnali simanyiiyo wadde abantu be naye nga mpulira nti ava Mubende.\nBwe yali yaakagenda, yasooka n’aggyako essimu, naye nga wayiseewo omwaka, yagizzaako n’ankubira ng’ansaba obuyambi bw’omwana naye nga mugamba kimu akomewo awaka abunone.\nKati omwana wa mwaka gumu n’emyezi musanvu era akyankubira muweereze obuyambi naye yagaana okudda wadde ng’omutima gw’omwana wange gunnuma.\nOlumu manyi n’okulowooza nti oba omwana oyo si wange kuba omukazi tayagala kumundaga kati n’ekimwagala kigenda kinzigwako.\nNeesunze okumulaga bazadde bange n’aboolugnda lwange, naye nange simanyi bw’afaanana kati waakiri ssinga omukazi oyo annyamba n’amundagako omulundi gumu omutima gujja kutereera.\nOmukugu mu kubuulirira abantu Yasin Ssewankambo agamba nti sooka weekkaanye ensonga eyaviirako ekyo n’entandikwa y’omukwano gwammwe yali etya kuba oyinza okuba wamutandikira mu kumulaga ssente nnyingi nga kati zaakendeera oba nga yalinayo omuvubuka omulala.\nGenda ku poliisi oweeyo sitetimenti yo ogulewo ne fayiro kuba ebyo byakukubira essimu ng'asaba obuyambi ayinza okugenda ku poliisi n’agamba nti wamusuulira omwana so kati kirungi ggwe n’omusookayo ne batakutegkako musango.\nKisaana onoonyereze ne ku mikwano gye oleme kulowoolereza buli kimu kuba awo nga we yali akolera walina okuba nga waliwo mikwano gye nga girina kye gimumanyiiko kubanga tali wala naawe era tayinza kudda Mubende.\nOsobola okukyusa ebirowoozo byo n’obimuggyako n’otaddamu kumulowozaako ate tomuwa wadde ennusu okuggyako ng'owulira okyamwagala bw’anaawulira nga bimusimbye ajja kujja ng’anonye buyambi omulage ebbaluwa ya poliisi nti wamuloopa dda ku poliisi awo ajja kutya.\nBw’oba nga wamukoowa, ebya ddala, ggyako essimu zonna z’akozesa okukufuna, kujja kumuwaliriza okukomyaawo omwana wo bw’oba omwagala.\nOba sooka omwesonyiwe omwana ye kennyini bw’anaakula ajja kumubanja kitaawe.\nDr. Bitone anoonya mugaati\nEyannemesa emisomo namukyawa lwa bwenzi


Tumaze okukebera n’okwekkaanya, ne tusala omusango ne gusinga omuwaabi Daudi Bakiika Nakirembeka – kyeguva gumusinga:-\nKubanga mu mwaka 1926 yawoza Bulangira. Era mu mwaka ogwo n’atabagana n’olukiiko kw’Ekika ky’Omutima n’amenya obulangira bwe yali awoza.\nOlukiiko lw’Ekika lwamulagira okuleeta Abaamasiga ne Namugera Kakeeto okuleeta agage. Abadde tannagaleeta (amasiga) ate n’ajja awaaba mu Lukiiko lwa Kabaka nti nze Mukulu w’Ekika ky’Omutima ng’awawaabira Namugera Kakeeto Gatunulajjo.\nOlukiiko lwa Kabaka ne lulagira okuzza omusango guno mu Lukiiko lw’Ekika.\nObwajjajja bw’Ekika bwe yawawaabirira nti nze Jjajja w’Ekika. Olukiiko bwe lumubuuzizza obujulizi nga bwali Jjajja w’Ekika ky’Omutima bumubuze.\nBw’olaba mu masiga ge gonna naye erya Namugera gw’ayita omwana we talyogerako; ensikirano yalyo ng’amalala bw’agogerako ensikirano yaago, so nga Namugera mu mpoza ye amwogerako nga bw’ali omwana we.\nKale nno mu nsonga ezo mwetusinzidde okusala omusango okusinga Daudi Bakiika Nakirembeka, ne tumulagira okutabagana awamu ne Namugera Kakeeto Omukulu w’Ekika ky’Omutima; kubanga omuziro guli gumu.\nYoanna Aligaweesa\tMusaale we Kabula\nOkusinziira ku musango ogwo, ogwaali guleese akatabuko mu kika ky’Omutima, Ssekabaka Daudi Chwa, n’awa ab’Ekika ky’Omutima amagezi bave ku by’okulondanga Namugera mu mituba nga bwe babadde bakola, naye obwa Namugera bubeere bwa nsikirano, kwekugamba; Omwana omulenzi amusikidde nga y’abeera Namugera Kasekende\nOkusinziira ku biriwo kati mu kika ky’Omutima, kwekugamba; Omukulu w’Ekika okulwaala ate mutabaniwe nga tayagala kusikira kitaawe mu bukulu obwa Namugera, olw’okuba nti waliwo abantu ababukaayanira. Obudde butuuse Ekika kidde ku nkola ya Bajjajjaffe mu mituba omukaaga (6). Buli mutuba nga gussaawo omuntu omu omusengejje. Mu babaka abo omukaaga (6) eyasinzanga banne obululu nga y’atwala obwa Namugera Kasekende.\nEmituba etaano (5) egiwanguddwa, nga sigiyomba, nga gisigala mu ddembe, nga girinda bulinzi ku lulonda oluliddako (Bajjajjaffe baalina Democracy ow’ekika owa waggulu). Ekika ky’Omutima bwe kinadda ku nkola eyasooka, Bajjajjaffe gye bassaawo olw’obulungi bw’Ekika n’eddembe, banaaba bakoze kikulu nnyo okumalawo omuvuyo n’enkayana zonna ezandizzeewo, ezaawulayawula mu baana ab’enda emu.


Bukedde Online - Tetukyalina baana bazaalibwa na kawuka akaleeta siriimu\nTetukyalina baana bazaalibwa na kawuka akaleeta siriimu\nOkumanya obungi bw’akawuka mu musaayi kiyamba...\nAba sikoseero bafunye ekyuma ekinaabayamba...\nEDDWAALIRO lya Mildmay Uganda lituuse ku buwanguzi bwa bamaama okuzaala abaana abatalina kawuka ka siriimu oluvannyuma lw’okunyiikira ku nkola ya bamaama okutangira okusiiga abaana baabwe nga bali mu lubuto, mu kuzaala ne bwe babeera bazadde.\n"Okuva mu mwaka 2014, tewali maama azadde mwana alina akawuka akaleeta siriimu mu ddwaaliro lya Mildmay Uganda. Enteekateeka y’okulaba nga tuyamba bamaama okutangira okusiiga abaana baabwe akawuka ka siriimu yatandika mu 2014, era tugifunyeemu obuwanguzi nga mu kiseera kino, tetukyalina mwana azaalibwa ng'alina akawuka," Dr. Violette Nabatte omusawo w'abaana mu ddwaaliro lya Mildmay Uganda bwe yategeezezza.\nDr. Nabatte yannyonnyodde nti, obuwanguzi buno buvudde mu kukolera awamu okulaba nga bamaama abali embuto bamira bulungi eddagala lyabwe akawuka ne katuuka nga tekakyalabika mu musaayi. Maama ono watuukira okufuna olubuto ng'akawuka kanyigiriziddwa ekikendeeza ku mikisa gy’okukasiiga omwana.\nEra twongera okulondoola bamaama bano ne tukakasa nti bajja okunywa eddagala, era tunnyikiza okusomesa kwonna kwe tubawa okulaba nga tufuna omwana omulamu.\nTubakubiriza okuzaalira mu malwaliro awali abasawo abamanyi eky’okukola okulaba ng'omwana ataasibwa mu kuzaalibwa. Ate omwana oluzaalibwa, tumuwa eddagala lya Nevirapine erimutangira okufuna akawuka mu bbanga erisooka okumala wiiki mukaaga n’abamu batuusa wiiki 12 nga bwe twongera okubalondoola.\nMu ngeri y'emu, tutambulira wamu nabo okulabirira omwana waffe, okuddamu ebibuuzo bya bamaama, okubasomesa ku ndiisa y'omwana n’okupima omwana okulaba nga tukuza omwana atalina kawuka kaleeta siriimu.\nEnkola eno ssinga essibwaako essira ejja kuyamba mu kumalawo akawuka ka siriimu mu Uganda.\nDr. Violette Nabatte\nBwe mwegatta ng’ozannyira kungulu, siriimu takukwata?\nEngeri maama ali ku ddagala gy’asobola okusiiga omwana akawuka


FAAZA Joseph Kaseeta akubirizza abakkiriza okukozesa ekiseera kino eky'ekisiibo okuzza obuggya enkolagana yaabwe ne Katonda ne bantu bannaabwe. Bino yabyogeredde ku kitebe kya Vision Group efulumya n'olupapula lwa Bukedde e Lugogo bwe yabadde akulembeddemu Mmisa y'okusiiga evvu.\nYasabye abantu okukomya okusalira bannaabwe emisango wabula bulimu omu yeekubemu ttooki alongoose ebitagenda bulungi mu maaso ga Katonda we n'okujjukira nti ku nsi tuli bagenyi.\nFr. Kaseeta yajjukiza Abakristu okunyweza empagi essatu enkulu mu kisiibo okuli okwegayirira, okusiiba n'okukola ebikolwa eby'ekisa. Yavumiridde emize egitali gya Bwakatonda egyeyongedde omuli okuggyamu embuto, obwenzi, okutulugunya abaana, obutabanguko mu maka, obulimba n'abatulugunya bannaabwe ku mirimu ne batuuka n'okubagobesa.\nYanenyezza abafumbo abakkakkana ku baagalwa baabwe ne babakuba emiggo, abakazi naddala abayimbi abambala enkunamyo n'agamba nti be bavuddeko obwenzi okweyongera.\nYasiimye kkampuni ya Vision Group olw'okusomesa Bannayuganda ng'eyita ku mikutu gyayo wabula ne yeekokkola bannamawulire ssekinnoomu abeenyigira mu kuwandiika amawulire ag'obulimba ku bantu n'ekigendererwa eky'okuboonoonera amannya.\nMicheal Ssebowa, Ssaabakristu w'akabondo ka Yozefu Omutuukirivu akatwala Vision Group era nga ye mumyuka w'omukuηηanya wa Bukedde yasabye bakozi banne okuwaayo eri abanaku mu budde buno obw'ekisiibo.


Bukedde Online - Omuwala assizza Mayinja amabbabbanyi n'ayimba 'Oludica'\nOmuwala assizza Mayinja amabbabbanyi n'ayimba 'Oludica'\nOmusajja anzitooweredde ne muta - Angela...\nDESIRE LUZINDA: Engeri abasajja n’ebyokwerinda...\nYabadde ne bayimbi banne aba Golden Band nga bali wamu ne ba Abey Mukiibi aba Afri Talent ku Bat Valley Theatre gye bakyagenda mu maaso n’okusanyusa abantu mu kibbiitu kye batuumye ‘Overdose ky’ofa Togabye’.\nMayinja ng’ayimba atunuulidde Karitas Kario amussa amabbabbanyi.\nRonald Mayinja omukazi amussizza amabbabbanyi bw’abadde ayimba ‘Nteebereza okukusubwa…. Omuli ekitundu kya Lwaki onnumya omwoyo…..’ .\nRonald Mayinja agamba nti basanyusa abantu mu nnyimba kwe bagasse n’okuzannya katemba nga bali ne ba Abey Mukiibi ku wiikendi eno.\nBali n’abayimbi ba Golden Band bonna okuli Meshach Ssemakula, Golden Papa, Catherine Kusaasira, Stecia Mayanja nga bali wamu ne Flavia Namulindwa owa Bukedde TV, Patrico Mujuuko n’abalala.\nBalina endaga bbiri buli lunaku emisana n’akawungeezi ng’okuyingira osasula 20,000/-.\nRonald Mayinja ne Charles James Ssenkubuge ekibbiitu bakyesigamizza ku kuyigiriza abantu okubeerawo nga tebalina n’engeri gye bayinza okweyisaamu nga balina ssente.\nBaalaze n’abantu ab’enjawulo abakola ebintu ne babiyitiriza ate ne bivaamu emitawaana.\nNakiziyivu okwagala kw’alina eri...


Bukedde Online - Abeddira Engabi balabuddwa ku kufumbiriganywa\nEyagabye ekibanja kya muganda we omugenzi...\nOmukulu w'ekika ky'Engabi Ensamba, Alysious Lubega Magandaazi avumiridde bazzukulu ba Nsamba abeewasa nga beekwasa okuva mu bika eby'enjawulo\nHajji Ahmed Lubega (ku kkono) ng'aliko by'annyonnyola Omutaka Nsamba (ku ddyo)\nOmutaka Aloysius Lubega Magandaazi, omukulu w'ekika ky'Engabi Ensamba avumiridde eky'abazzukulu mu kika kino abadda ku bazzukulu ba Kannyana ne babawasa n’agamba nti, gano gaba mawemukirano ge balina okusindiikiriza nga bukyali.\nAbazzukulu ba Nsamba (ku kkono) nga bajaganya bwe yabadde asituse okwogera\nOmutaka Aloysius Nsamba, yabadde Mansa mu Ssaza lya Kabaka e Bugerere n'agamba nti, batandise kaweefube n'ebika by'Engabi ebirala okulaba nga bavaayo n'ekiwandiiko kimu ekigaana abazzukulu mu bika eky’engabi Ensamba ne Kannyana okufumbiriganwa nga kino kya kussibwa mu nkola era kigobererwe ne mu mateeka.\n"Kibi omwana nga ye Muyomba ate okuwasa Nansamba oba Nalubega nga beekwasa nti, ebika bya njawulo. Abaana batuuse n'okwekwasa ng’ekituufu bakimanyi nti, bonna bazzukulu ba Nsamba noolwekyo ntaddewo ekkomo ku ky'abazzukulu bange okugenda mu bufumbo nga bombi beddira Ngabi. Tekigenda kukoma ku kya Ngabi Nsamba yokka wabuli buli ngabi ne bw'eneeba Busoga, Bunyoro, Ggulu n'awalala," Omutaka Nsamba bwe yagambye.\nOmutaka Nsamba ng'ayogera eri bazzukulu be\nYabakubirizza okwongera okuzaala abaana be yagambye nti, be bajja okutwala Ekika mu maaso naddala bwe banaabayigiriza okuba abakozi abateebalira.\nAbamu ku bakyala n'abaana b'owoomutuba gwa Kyannamuyomba mu ssiga lya Muyomba nga bali n'omutaka Nsamba\nYategeezezza nti, si mwetegefu kutuula ng’alaba ekika kye kyongera okuzing’ama olw'entalo abantu abamu ze batandikawo olw'ebigendererwa ebyabwe era n'ategeeza nti, eno ntandikwa okulambula amasiga, emituba n'ennyiriri yonna gyebiri ayongere okwekkaanya enzirukanya yaabyo n'okwongera okumanya bazzukulu be bye bakola.\nNsamba yabakubirizza okwenyigira mu kutandikawo enkola ey'okutereka n'okwewola ng’eno yagambye nti yaakubayamba okusitula abateesobola. Yaggumizza eky'abazzukulu okwenyigira mu by'obufuzi kyokka n'abalabula ku kabi akalimu naddala ssinga banaava ku mulamwa ne badda mu kukuba enduulu ezitaliiko kigendererwa.\nHajji Ahmed Lubega Mutumba ow'e Mansa mu nkoofiira enzirugavu ng'akwasa omutaka Nsamba (owookubiri ku ddyo) ebirabo omwabadde embuzi n'ekisambi ky'ente\n"Bwe kiba kyetaagisa kwesimbawo mu byobufuzi, mwesimbewo mufune ebifo mulabe nga muweereza ebitundu byammwe mu nsonga ze mulaba nga musobola kyokka kino ekiseera kya kazigizigi nga mulina okuba abeegendereza," Nsamba bwe yabalabudde.\nOmukolo gwetabiddwaako omutaka Ssaalongo John Chrisestom Mulindwa ow'essiga Mulindwa ng’ono yagambye nti, waliwo abeeyita ab'Engabi Ensiita, aba Kannyana n'aba Nsamba nti kyokka bonna be bamu ng’ekya Nsamba okusalawo ayingire mu nteeseganya ne Kannyana okugaana bazzukulu baabwe okufumbiriganwa kyamakulu mu kika.\nKatikkiro w'essiga lya Muyomba, Peter Matovu Muyomba eyatikkiddwa obubaka bwa Nsamba ng'ayogera eri abazzukulu\nKinajjukirwa nti, Omutaka Aloysius Nsamba Magandaazi mu kiseera kino aliko baganda be bwe bava mu ssiga lya Muyomba abagamba nti, si y'agwanidde okuba omukulu w'ekika kino omutuufu.\nOmutaka John Chrisestom Matovu ow'essiga Mulindwa ng'ayogera eri bazzukulu ba Nsamba abava mu ssiga lya Muyomba e Bugerere- Mansa\nMu bubaka bwe yatisse Katikkiro we Peter Matovu, nga ow'essiga Muyomba Muyomba yagumizza abazzukulu nti, emituba emibale mu ssiga lye gye givuddeyo okuwakanya Jjajjaabwe kyokka n'ategeeza nti, ng’omukulembeze waabwe si wa kwekkiriranya na bigendererwa byabwe ebizingiramu n'okwagala okweddiza ettaka ly'Ekika e Buwanda era ne yeebaza abazzukulu abatambulira mu musana n'abasaba okunywera nga bali muganda.\nEssiga lya Mulindwa\nAb'ekika ky'effumbe banoonya z'akwekulaakulanya


Olubereberye 50 LCB - Genesis 50 NIVUK | Biblica América Latina\nOlubereberye 50 LCB - Genesis 50 NIVUK\n1Awo Yusufu n’agwa mu maaso ga kitaawe n’akaaba, n’amunywegera. 2 Yusufu n’alagira abaweereza be abasawo, okukalirira omulambo gwa kitaawe. Bwe batyo abasawo ne bakalirira omulambo gwa Isirayiri; 3 baali beetaaga ennaku amakumi ana okukoleramu ekyo. Ezo ze nnaku ezakaliririrwangamu emirambo. Abamisiri ne bakungubagira Yakobo okumala ennaku nsanvu.\n4 Awo ennaku ez’okukungubagiramu Yakobo bwe zaggwaako, Yusufu n’ayogera n’ennyumba ya Falaawo, n’agamba nti, “Obanga ndabye ekisa mu maaso gammwe munjogerereyo ewa Falaawo. Mumugambe nti, 5 ‘Kitange yandayiza ng’agamba nti, “Nnaatera okufa; mu ntaana yange gye nesimira mu nsi ya Kanani, omwo mw’onziikanga.” Kale kaakano mbasaba mundeke ŋŋende nziike kitange; oluvannyuma nkomewo.’ ”\n6 Falaawo n’addamu nti, “Genda oziike kitaawo nga bwe yakulayiza.”\n7 Awo Yusufu n’ayambuka wamu n’abaweereza ba Falaawo bonna, n’abakulu b’ennyumba ye, n’abakulu ba Misiri bonna, 8 n’ab’ennyumba ya Yusufu, ne baganda be, n’ab’ennyumba ya kitaawe. Abaana bokka be baasigala mu Goseni n’ebisibo byabwe n’amagana gaabwe. 9 N’agenda n’amagaali n’abeebagala embalaasi era ekibiina kyali kinene nnyo.\n10 Bwe baatuuka ku gguuliro lya Atadi ng’osomose Yoludaani, ne bakungubaga okukungubaga okutagambika okujjudde ennaku; Yusufu n’akungubagira kitaawe okumala ennaku musanvu. 11 Abantu ab’omu nsi, Abakanani, bwe baalaba okukungubaga mu gguuliro lya Atadi ne bagamba nti, “Okukungubaga kuno kwa ntiisa eri Abamisiri.” Ekifo ekyo kyekyava kiyitibwa Aberumizirayimu, ekiri emitala wa Yoludaani.\n12 Bwe batyo batabani ba Yakobo ne bakola nga bwe yabalagira. 13 Baamwetikka ne bamutuusa mu Kanani, ne bamuziika mu mpuku eyali mu nnimiro ya Makupeera, okumpi ne Mamule, Ibulayimu gye yagula okuva ku Efulooni Omukiiti, aziikengamu abantu be. 14 Yusufu bwe yamala okuziika kitaawe n’addayo e Misiri wamu ne baganda be ne bonna abaayambuka naye okuziika kitaawe.\n15 Baganda ba Yusufu bwe baalaba nga kitaabwe afudde, ne bagamba nti, “Osanga Yusufu ajja kutukyawa yeesasuze olw’ebibi byonna bye twamukola.” 16 Kyebaava bamutumira nga bagamba nti, “Kitaawo bwe yali tannafa yatulagira nti 17 tugambanga Yusufu nti, ‘Nkusaba osonyiwe baganda bo bye bakusobya n’ekibi kyabwe, kubanga baasobya nnyo gy’oli.’ Kale nno kaakano tukusaba osonyiwe okusobya kw’abaweereza ba Katonda wa kitaawo.” Yusufu bwe baakimugamba n’akaaba.\n18 Baganda be ne bagenda gy’ali ne beeyala mu maaso ge ne bagamba nti, “Laba, tuli baddu bo.” 19 Naye Yusufu n’abagamba nti, “Temutya, nze ndi mu kifo kya Katonda? 20 Mwagenderera okunnumya, naye Katonda n’akifuula ekirungi, n’akikozesa abantu baleme okufa. 21 Noolwekyo temutya, nzija kubaliisa mmwe n’abaana bammwe.” Bw’atyo n’abagumya n’abazaamu amaanyi.\n22 Awo Yusufu n’abeera mu Misiri, ye n’ennyumba ya kitaawe. N’awangaala emyaka kikumi mu kkumi. 23 N’alaba abaana ba Efulayimu, abazzukulu ab’omugigi ogwokusatu. Era n’alaba n’aba Makiri mutabani wa Manase abaazaalirwa ku maviivi ga Yusufu.\n24 Yusufu n’agamba baganda be nti, “Nnaatera okufa, naye Katonda alibakyalira n’abalinnyisa okubaggya mu nsi eno; n’abatwala mu nsi gye yalayirira Ibulayimu, ne Isaaka ne Yakobo.” 25 Awo Yusufu n’alayiza abaana ba Isirayiri ng’agamba nti, “Katonda alibakyalira, nammwe mulinyisanga amagumba gange okugaggya wano.”\n26 Bw’atyo Yusufu n’afa, ng’alina emyaka kikumi mu kkumi; ne bakalirira omulambo gwe n’ateekebwa mu ssanduuko mu Misiri.


Olukiiko lwa Busoga lukkiriza Gabula afuge okutuusa lw'alifa\nE Busoga bali mu ssanyu oluvannyuma lw’olukiiko lwa Busoga okwanja n’okuyisa ekiteeso ky’ennongoosereza mu ssemateeka wa Busoga eyawadde Kyabazinga, William Wilberforce Kadhumbula Nadiope 1V ebbeetu okutuula ku Nnamulondo okutuusa lw’alifa.\nKino kiba kitegeeza nti okulonda Kyabazinga omuggya okubadde kusuubirwa okubeerawo mu 2019 si kwakubaawo , abangi kye bagambye nti kirungi era kitaassizza Busoga ku mirerembe n’entalo ebyalibuutikidde okulonda.\nBino byatuukiddwako ku kitebe ky’Obwakyabazinga ku Lwokutaano mu lukiiko olwabadde olwamangu, omubaka wa Butembe, Mathias Mutatyama bwe yayanjizza ekiteeso kino era n’asaba banne bamusembe,nabo kye baakoze awatali kuwannaanya era ne kiyitamu.\nEkyaddiridde nduula kusaanikira ekitebe wakati mu kusaakanya, okuyimba ennyimba eziwaana Gabula n’abamu okutyabula amazina n’okuwera nti, ’Kiweire, Gabula , ekisegese ekitaliibwa nsolo afunvughe (awangaale) n’ebirala eby'Olulimi Olusoga.\nAB’AMASAZA 9 KU 11 B’ASSIZAAKO OMUKONO\nKino yakireese butereevu ng’asinziirira ku kiwandiiko ab’Amasaza 9 kw’abo 11 abalonda Kyabazinga kye baamuweerezza nga kisaba olukiiko lukkirize akawaayiro nnamba 6 ne 8 mu ssemateeka wa Busoga bukyusibwemu, nga Kyabazinga alina ebbeetu okutuula ku Nnamulondo nga tazzeemu kukubwako kalulu okutuusa lw’alifa.\nKino baakikoze okukyusa mu kawaayiro ka baali bateseewo nga Kyabazinga afugira emyaka etaano, okusobola okuwa amasaza 5 (Luuka, Bugabula, Bukholi, Busiki ne Bulamogi) agavaamu Kyabazinga nago okufugako.\nWabula ebyafaayo bya Busoga biraga nti Bugabula ne Bulamogi ge gagenze gawaanyisiganyizza Obwakyabazinga kati emyaka 80.\nKino kyalese Omulangira Edward Colombus Wambuzi (Bulamogi), abadde alindiridde okulonda kwa 2019 akwasibwe enkasi ng'ekisanja kya Gabula kiweddeko.


Bukedde Online - Abalongo abaazaaliddwa ne kizuulwa nga buli omu alina kitaawe wa njawulo beewuunyisa!\nEbintu by’ayongedde okukaluba bwe kyazuuliddwa nti ate abasajja abakaayanira abalongo bano bombi baaluganda!\nSseggane (owookubiri ku kkono), Nnaalongo Nakabugo ne Baseka Ssengendo nga baakatuuka mu ddwaaliro.\nEKYEWUUNYO! Bakebedde abaana abalongo omusaayi e Wandegeya ne kizuulwa nga buli omu alina kitaawe nga wa njawulo. Kino okutuuka okubaawo wasoose kubaawo kukaayana wakati w’abasajja babiri nga buli omu alaga nti abalongo, Nnaalongo be yazadde babe.\nEnkaayana zino zibadde wakati wa Joseph Baseka Sengendo(25) ow’e Nakirebe mu Mpigi ne Patrick Ssegane (30) ow’e Nakasozi- Buddo nga Nnaalongo ye Rashida Nakabugo.\nAbalongo baabuwala nga ba myaka esatu okuli; Immaculate Babirye ne Leticia Nakato.\nSengendo ye bba wa Nakabugo kyokka kigambibwa nti Nakabugo ne Ssegane abadde omuganza.\nEnkaayana bwe zeeyongedde nga ab’oluganda bano ababiri tekuli ayagala kulaba ku munne mu maaso, kyasaliddwawo bagende mu musaayi okuzuula taata omutuufu nga baagenze ku Health Viber diagnostics center e Wandegeya ku Ham Tower.\nSengendo yannyonnyodde nti ye bba wa Nakabugo era n’abaana yabazaalira wuwe kyokka nga bawezezza emyezi ebiri, Nakabugo yava awaka n’amutegeeza nti agenze mu kyalo.\nTeyaddamu kumulabako okumala ebbanga kyokka agenda okuddamu okumanya ebimufaako ng’ate afumba wa mukulu we Seggane.\nSseggane eyakkiriza okubeera ne Nakabugo agamba nti wakati mu kubuusabusa oba abaana bano babe, yasooka n’akkiriza okubeera ne Nakabugo kubanga yali ayawukanye ne muto we kyokka oluvannyuma lw’abaana okukula yasazeewo okwagala okuzuula ekituufu si kulwa ng’agenda mu maaso n’okulabira abaana abatali babe kwe kugenda ku mu musaayi akakase.\nEbyavudde mu musaayi Dr. Nelson Mwesige owa Health Viber diagnostics center eyakuliddemu okukebera omusaayi agamba nti byonna ebyavudde mu musaayi baabifunye okuva mu ddwaaliro lya DNA Diagnostics erisangibwa mu ssaza lya Ohio mu Amerika.\nAnnyonnyola nti Sseggane ye yasooka okumutuukirira omwezi oguwedde n’abaana ng’ayagala kuzuula oba ddala y’abazaala. Olw’okuba yabadde ayagala kukakasa nti ye taata, baakebedde omusaayi okuzuula kakwate ku ludda lwa taata ‘paternity DNA’. Ebyasoose okufuulumizibwa byalaze nti ku baana bombi alinako omu Babirye!\n“Kino naffe kyatutabudde era Sseggane tetwasoose kumubuulira bivudde mu musaayi ne tumusaba aleete maama waabwe naye tumukebere okuzuula oba ddala abaana bano y’abazaala ekyakoleddwa nga ddala abaana ba mukyala omu era balongo,” omusawo bw’annyonyola.\nDr. Mwesige yagasseeko nti yabasabye okuleeta omusajja omulala agambibwa okuba nga ye taata w’abaana naye akeberebwe era wano kwe kufuna Sengendo naye eyaggyiddwako omusaayi.\nEbyavudde mu musaayi gwa Sengendo byalaze nti omwana omulala (Nakatto) y’amuzaala.\nSengendo abigaanye Eggulo abazadde bonsatule baayitiddwa ku Health Viber diagnostics center okubategeeza mu butongole ebyavudde mu musaayi era zagenze okuwera ssaawa 6:00 ez’omu ttuntu nga bamaze okutuuka.\nBaawerekeddwaako maama w’abasajja bombi, Robinah Namusisi agamba nti y’abadde agezaako okutabaganya batabani be bombi okuva lwe baafuna obutakkaanya olw’omukyala n’abaana.\nBaasose kubayisa mu mbeera ya kubudaabudibwa oluvannyuma, Dr. Mwesige n’abasomera ebyavudde mu musaayi. Sengendo ye yasoose okwogera era mu busungu n’abiwakanya ng’agamba nti kino tekisoboka era tabikkiriza.\n“Tekisoboka kuba nti ninako omwana omu era sikkiriziganya na bivudde mu musaayi. Obutabamalira budde oyo omwana ayogerwako okuba owange naye mubawadde mumutwale. Oyo omukazi yava ewange ng’abaana ba myezi ebiri bw’aba nga yasobola okubagabira omusajja omulala kati ate nze banjagaza ki,” Sengendo bwe yatabuse.\nEkiwandiiko ekyalaze nti Nakato azaalibwa Ssengendo.\nYe Ssegane eyalabise nga mukkakamu yagambye nti “olw’okuba nze naleeta ekirowoozo ky’omusaayi, mmaze ebbanga nga neetegekedde embeera yonna eyinza okuddirira era sisobola kuwakanya bya basawo abakugu.\nNdi mwetegefu okulabira omwana owange” Yabadde akyayogera, Sengendo kwe kumwambalira nti “olina okulabira bombi tewali bya kwawula mu baana nze bonna mbakulekedde sirina gwe njagala” era mu kumwanukula Sseggane yakkiriza okulabira abaana bombi.\nNakabugo bino byonna obwedda byogerwa ng’ali mu maziga kyokka oluvannyuma bwe yabuuziddwa oba akkiriziganya n’ebivudde mu musaayi yagambye nti “sisobola kuwakanya basawo ekirungi Sseggane abadde abalabirira nange akkirizza okugenda mu maaso n’okutulabira”\nAte ye jjaaja w’abaana (ku kkono) yasoose kusaba musawo wabeewo endagaano okolebwa wakati wa Sseggane ne Sengendo eraga nti Ssegane agenda kulabira abaana bombi kye yayise ekibonerezo ky’okuganza mukyala wa muto we oluvannyuma ng’abaana bakuze owa sengendo ajja kumumuwa.


3 Yokaana 1 LCB - 3 Yokaana 1 LCB | Biblica\n3 Yokaana 1 LCB - 3 Yokaana 1 LCB\n1 Nze, Omukadde, mpandiikira ggwe Gayo omwagalwa, gwe njagala mu mazima.\n2 Munnange omwagalwa, nkusabira okole bulungi ebintu byonna era obeere mulamu mu mubiri, nga bw’oli mu mwoyo. 3 Abooluganda bwe nabatuukako kya nsanyusa nnyo bwe bambuulira nti onyweredde mu mazima, era nti mw’otambulira. 4 Tewali kindeetera ssanyu lisinga ng’eryo lye nfuna bwe mpulira nti abaana bange batambulira mu mazima.\n5 Omwagalwa, okola ekintu kya bwesigwa buli lw’okolera abooluganda ebirungi na ddala ababeera ku ŋŋendo ne bw’oba tobamanyi. 6 Baategeeza Ekkanisa omukwano gwe wabalaga awamu ne bye wabakolera. Kibeera kirungi singa obasiibuza ekirabo ekiba kisaanidde. 7 Kubanga baatambulira mu linnya lya Mukama, nga tebakkiriza ebyo abatali bakkiriza bye baabawanga. 8 Noolwekyo ffe ffennyini, ffe tusaana okubalabirira tulyoke tufuuke bakozi bannaabwe mu mazima.\n9 Nawandiikira Ekkanisa ku nsonga eyo, kyokka Diyotuleefe, olw’okwagala okwefuula omukulembeze tatwagala. 10 Bwe ndijja ndibategeeza ebimu ku bintu by’akola, n’ebintu by’atwogerako ebitali birungi, era n’olulimi oluvuma lw’akozesa. Takoma ku kugaana kwaniriza abooluganda abatambuze kyokka, naye n’okulagira alagira abantu abalala nabo, baleme okubaaniriza era abo ababaaniriza agezaako okubagoba mu Kkanisa.\n11 Mukwano gwange, togobereranga kyakulabirako ekibi wabula eby’obutuukirivu. Gobereranga ebyo byokka by’olaba nga bya butuukirivu. Kirungi ojjukirenga nti abo abakola eby’obutuukirivu baba bakakasiza ddala nga bwe bali abaana ba Katonda; naye abakola ebitali bya butuukirivu balaga nga bwe bali ewala ne Katonda. 12 Naye buli omu ayogera bya mazima ku Demeteriyo. Nange mwogerako bya mazima byereere. Naye omanyi nga nze njogera mazima.\n13 Mbadde na bingi eby’okukugamba, kyokka saagala kubikuwandiikira mu bbaluwa, 14 kubanga nsuubira okukulaba mu bbanga ttono. Kale olwo tuliba na bingi eby’okwogerako ffembi nga tulabaganye amaaso n’amaaso.\n15 Emirembe gibeerenga naawe.


Bukedde Online - Vision Group ne NFA baakusimba emiti\nVision Group ne NFA baakusimba emiti\nSheebah ayingidde goloofa ye n'asoomooza banne!\nOkukola ennoni kukyusizza obulamu bwange\nKabushenga yayanjulidde Okello enteekateeka egenda mu maaso n’amutegeeza nga bwe yeetaaga ebitongole ebiyinza okumuyambako mu kusimba emiti waakiri akakadde kamu. Yasabye NFA ebayambe okufuna endokwa ez’omulembe n’obukugu obwetaagisa mu kusimba emiti gino.\nMU kaweefube wa kkampuni ya Vision Group efulumya ne Bukedde gw'eriko okutaasa obutonde bw'ensi nga bayita mu kusimba emiti okwetolola eggwanga, Robert Kabushenga akulira Vision Group asisinkanye Tom .O. Okello akulira ekitongole ky'ebibira mu ggwanga ekya ‘National Forestry Authority' (NFA) n'ekigendererwa ky'okulaba engeri ebitongole byombi gye biyinza okukolaganira awamu mu kaweefube ono.\nKabushenga yayanjulidde Okello enteekateeka egenda mu maaso n'amutegeeza nga bwe yeetaaga ebitongole ebiyinza okumuyambako mu kusimba emiti waakiri akakadde kamu.\nYasabye NFA ebayambe okufuna endokwa ez'omulembe n'obukugu obwetaagisa mu kusimba emiti gino.\nOkello yasanyukidde enteekateeka eno n'ategeeza nga bw'ali omwetegefu okwegatta ku kaweefube ono era aliko n'amagezi ag'ekikugu ge yawadde.\nOkello yalaze obweraliikirivu olw'engeri ebibira gyebisaanyiziddwaawo naddala mu bitundu eby'omu bukiikakkono bw'eggwanga, obuvanjuba ne Kalamoja ng'eno gye basinga okwokya amanda obutafaananako n'ebugwanjuba n'amasekkati ng'eno ebibira bigenda biddawo.\nOkello era yalabudde ku bulabe obwolekedde abantu b'e Bulambuli gye basegulira abantu abava e Bududa ng'agamba nti ekifo kyereerezi tewali miti omuyaga kyangu okubakosa n'asaba Kabushenga nti bwe kiba kisoboka kaweefube ono bandimutongolezza mu kitundu kino bayambe abantu bano okufuna emiti egy'ebibala n'enku.\nYagasseko nti abbo abalina bye bakolera ku ttaka ly'ebibira basobola okusaba olukusa ne babakiriza okusigala nga bakolera singa bye bakola bibeera tebirina buzibu na bibira oba egikwatagana n'ebibira okugeza abasimba emiti gy'okutunda.\nPoliisi erabudde ku basiiga cuuteekisi\nPoliisi ekubaganye n'abamenyi b'amateeka


Bukedde Online - Abakulembeze bayozaayozezza Museveni okuwangula\nBy New visio\nPutin owa Russia\nABAKULEMBEZE b'amawanga bayozaayozezza Pulezidenti Museveni olw'okuddamu okulondebwa ku bwapulezidenti bwa Uganda.\nPulezidenti wa Russia, Vladimir Putin yayozaayozezza Museveni n'amwagaliza emikisa, n'obulamu obulungi mu bukulembeze bwe. Yagambye nti Uganda ne Russia zibadde n'enkolagana okuva emabega era asuubira nti enkolagana eno ejja kugenda mu maaso.\nHua Chunying, omwogezi wa minisitule y'ensonga z'ebweru w'eggwanga eya China yayogedde ku Uganda nga mukwano gwabwe ennyo mu mawanga g'obuvanjuba bwa Africa. Yagambye nti ensi zombi zirina bingi bye zifaanaganya era ebibala ebivuddemu bisobodde okuganyula amawanga gombi.\nAbakulembeze abalala abaavuddeyo ne bayozaayoza Pulezidenti Museveni olw'okulondebwa ku kisanja ekirala kuliko; John Pombe Magufuli owa Tanzania\nne Katikkiro wa Ethiopia, Abiy Ahmed.\nSalva Kiir owa South Sudan yagambye nti wansi w'obukulembeze bwa Museveni,\nUganda esobodde okubeera entabiro y'ebyenfuna n'emirembe mu mawanga agagiriraanye.\nKu lw'abantu ba South Sudan yagambye nti bulijjo basiima Pulezidenti Museveni olw'eddimu lye yakola okutebenkeza ensi yaabwe n'eddamu emirembe.\nUhuru Kenyatta owa Kenya yakakasizza nga Kenya bw'ejja okusigala ng'ekwatagana bulungi ne Uganda mu mukago gw'amawanga ga Afrika, kuba Museveni amanyiddwa ng'omusajja alwanirira emirembe mu nsi za Africa zonna.\nEvariste Ndayishimiye, pulezidenti wa Burundi yatenderezza Bannayuganda olw'okukola okusalawo okutuufu.\nPulezidenti Museveni yalangiriddwa ku buwanguzi ku Lwomukaaga ng'afunye obululu ebitundu 58.6 ku buli 100. Robert Kyagulanyi Ssentamu owa NUP eyamuddiridde yafunye ebitundu 34.8 ku buli 100.\nObuwanguzi bwa Museveni butegeeza nti agenda kuweza emyaka 40 ng'akulembera eggwanga okuva lwe yakwata obuyinza mu 1986 ng'ayita mu kuwamba.\nOluvannyuma yateekawo okulonda kwa bonna okuva mu 1996 era azze awangula okulonda buli luvannyuma lwa myaka etaano okuzze kutegekebwa.\nAbantu 1200 bagobwa mu divizoni y'e Nyenga\nBayimirizza yunivasite y'e Kyambogo okugoba abantu ku ttaka lya UPK


Bukedde Online - Tebakkaanyizza ku ky’okutongoza ssente ezigulirira abalonzi\nSSENTE eziyiibwa mu bululu naddala okugulirira abalonzi zikubaganyizza ba pulofeesa n’abakulembeze ab’enjawulo empawa ng’abamu bagamba nti zitongozebwe abantu bazibawe kyere ate abalala ne balabula nti bwe kikolebwa eggwanga ligenda kuba liweddemu ensa.\nNobert Mao (ku kkono), Hillary Muguzi (amuddiridde) nga bawuliriza Polof. Lumumba (ayogera). Amuddiridde ye Xavier Enjoyi.\nPolofeesa ow’ettutumu mu byobufuzi okuva e Kenya, Patrick Lumumba yasomesezza nti abantu ebyobufuzi babifudde bya kusuubula tebakyabitwala nga buweereza eri ababalonda y’ensonga lwaki ssente zifuuse ensonga mu kalulu.\nBaabadde mu musomo ogwategekeddwa okukubaganya ebirowoozo oba ssente zaalitongozeddwa mu kalulu abantu bagulirirwe kyere oba zissibweko ekkomo.\nGwasasuliddwa ebibiina ebiyamba mu kulonda okuli; Alliance for Finance Monitoring, National Democratic Institute, Action Aid, National Endowment for Democracy.\nYategeezezza nti ssente zaatandika okuyiika mu kalulu amangu ddala ng’enkola ey’okuvuganya mu bibiina byobufuzi ebingi egguddwaawo.\nEbintu bingi ebireeteddwa Abazungu mu Afrika bissibwe mu nkola nga bitwalibwa nga demokulaase kyokka nga bituukiriza bigendererwa byabwe.\nYasomesezza nti ebiseera by’edda ng’omuntu eyeesimbyeewo singa agezaako okulaga nti alina ssente nnyingi abalonzi batandikirawo okumwekengera n’okubuuza ebigendererwa by’alina era ssente aziggya wa?\nYagambye nti ebyobufuzi kati tebikyali bya bwongo nga bwe gwali edda y’ensonga lwaki abalonzi balekawo omuntu ow’ensonga omugezi ne balonda atasobola wadde kwogera.\nLumumba yacamudde omusomo bwe yategeezezza nti abalonzi kati bwe balaba mmotoka y’omukulembeze naddala omubaka wa palamenti bamulaba ng’ekyuma ekigaba ssente (ATM).\nYawadde amagezi gavumenti okusomesa abantu baggye ssente mu by’okulonda ate Gavumenti ziddeyo ku nnono y’okutuusa obuweereza ku bantu baayo, abatuuze bakomye okulaba abakulembeze ng’abateekeddwa okubamalira buli kimu.\nKyokka Polof. Kihura Nkuba yayawukanye ne Lumumba n’ategeeza nti ebintu byakyuka kati ebyobufuzi byafuuka bya ssente. “ Njagala ssente zitongozebwe.\nAsinga okuwa abalonzi ssente gwe baba balonda. Lwaki tubikkirira amazima.\nAbalonzi bwe babawa ssente tebasobola kulonda gwe baagala? Abalondeddwa bo baba tebagenda kufuna ssente era ssente bwe zikozesebwa mu kalulu ziba teziweereddwa balonzi kukulaakulanya ggwanga ? Nkuba bwe yagambye.\nYakalambidde ensi ze balaba ng’ezaakula omuli Bungereza, Amerika, China n’ebitongole byazo nga UN ne Bbanka y’Ensi Yonna tezirina wadde demokulaasi okuggyako okutabula ensi z’Abaddugavu.\nYagambye nti ayagala olunaku lw’okulonda lutwalibwe nga katale nti omuntu agenda okukuba akalulu ng’aweereddwa ssente zimuyambe okukulaakulana kubanga n’abalondeddwa baba bagenze kwongera kugaggawala.\nBannabyabufuzi abalala okuli Pulezidenti wa DP, Nobert Mao , Gen. Mugisha Muntu, akulira oludda oluvuganya gavumenti Aola Acan n’akulira okulonda mu NRM, Tanga Odoi baavumiridde abaagala okugulirira abalonzi mu kalulu kutongozebwe.\nMao yagambye nti kyabulabe kubanga eggwanga ligenda kuggwaamu ensa ebigendererwa by’okulonda bife.\nYawagidde Patrick Lumumba eyagambye nti abalonzi basomesebwe era ssente zissibweko ekkomo mu kalulu.\nSsente zikozesebwe ku bintu ebiteewalika ng’okukuba ebipande, mu ntambula n’okutegeka enkuhhaana naye okusasula abalonzi kikomezebwe.\nAbakulembeze batadde omukono ku bbago erigaana okugulirira abalonzi eriyitibwa Election Campaign Financing bill 2018 lyanjulwe mu palamenti era amateeka gayisibwe agassa ekkomo ku bagulirira abalonzi.


Mutabani wa Kayiira avudde mu DP ne yeegatta ku NRM\nMUTABANI w’eyali omulwanyi Dr. Andrew Lutakome Kayiira eyatambulanga n’aba DP mu nkuhhaana z’ebyobufuzi nga babanja Gavumenti lipooti ekwata ku nfa ye, yeegasse ku NRM n’ategeeza agenda kubanja lipoota eno ng'abeegasseeko.\nKyokka muganda we David Kayiira eyakwasibwa omudaali gye buvuddeko ku lwa famire y'omugenzi, ye tagenda kukikola.\nYategeezezza nti muganda we Sebastian Kayiira waddembe okusalawo okwegatta ku NRM bw'aba alabye nti, kimuyisaawo. “Kitaffe bye yakola balwanyi banne babimanyi era eddembe lye baalwanirira Uganda yalifuna.\nBe yalwana nabo bwe baba balaba nti, eyo y'embeera famire yaffe gy'eteekwa okubeeramu ka tubeere bwe tuti era tetwagala bakitwale nti tubabanja", David Kayiira bwe yagambye.\nBwe yabadde alangirira, Sebastian Kayiira yaweerezza Pulezidenti Museveni ekiwandiiko nga kirimu ensonga ssatu okwabadde okusaba sikaala eri abazzukulu ba Kayiira, okuzimbirwa ennyumba n'okuyamba okuddaabiriza amalaalo ga kitaabwe.\nKu Mmande aba NRM baakoze omukolo ku kyalo Kanzize, Kayiira gye yaziikibwa nga gyakuliddwa ssentebe wa NRM mu ggombolola y’e Masuliita Ssaalongo Muwadda Namwanja.\nKu mukolo guno Sebastian Kayiira yalangiridde nti abadde wa DP naye kati ayingidde NRM kubanga nabo tebalina kye bamuyambye.\n“Buli kiseera aba DP bajja wano naye n’amalaalo gayabise tewali yeevaamu kutuyambako", Sebastian bwe yagambye.\nYategeezezza nti asazeewo okwegatta ku NRM wadde nayo terina ky'ebayambye mu bbanga lya myaka 32 kitaabwe ng’afudde.\nYagambye nti bamukakasizza nti bagenda kumuyamba singa abeegattako.\nSsentebe wa NRM e Masuuliita Muwadda Namwanja yagambye nti bagenda kusisinkana Pulezidenti bamwanjulire byonna era NRM egenda kutwala obuvunaanyizibwa ku maka ga mulwanyi munnaabwe Kayiira.\nNamwanja yalumbye aba DP be yagambye nti bamaze ebbanga nga babuzaabuza famire ya Kayiira kyokka kati abaana bazuukuse ne bategeera abantu abatuufu be bateekwa okukolagana nabo.\nKayiira yatemulwa nga March 6, 1987 era mu kyalo teyalekayo nnyumba ng'ebiseera ebisinga yabimalira mu lutalo lw'okununula eggwanga alyooka naye yeetereeze era mutabani.


Bukedde Online - Bamugemereire ne Maj. Nakalema bagumizza abaagobwa ku ttaka e Mukono\nAbayizi abawala mwewale aba Bodaboda - Namayanja...\nAkakiiko akakola ku gw’okubuuliriza ku ndoliito z’ettaka mu ggwanga akakulirwa omulamuzi Catherine Bamugemereire ssaako omukozi ku maka g’obwapulezidenti, Maj. Edith Nakalema basambye ensiko nga balambula ebintu by’abantu ebibalirirwamu obuwumbi bw’ensimbi ebyayonoonebwa omugagga Dick Banoba ng’abagoba ab’ebibvanja abakunukkiriza mu 300 ku ttaka lye.\nKato ng'annyonnyola engeri ennyumba ye n'ebintu gye byayonoonebwamu eri ab'akakiiko.\nOkuva mu mwezi gwa May, Banoba nga yeeyambisa abavubuka be yaggyanga mu kibuga Kampala nga babagalidde ebissi omuli amajambiya, embazzi, ensuluulu, emiggo n’ebirala yatandika okulimba abatuuze ku kyalo Kirangira ekisangibwa mu ggombolola y’e Nama mu disitulikiti y’e Mukono n’asanyaawo amayumba g’abantu, n’okusaawa emisiri gy’emmere n’agireka ku ttaka.\nWakati mu maziga n’okwaziirana, abatuuze beekokkola olw’ekikolwa kya Banoba nga n’eby’embi, na buli kati bakyekokkola eky’okuba ng’ate Banoba yali akuumirwa basirikale ba poliisi mu kiseera ekyo abaali baduumirwa eyali akola nga DPC, Henry Abaho.\nAbatuuze nga bakulembeddwamu ssentebe w’ekyalo Kirangira, Deogratias Golooba ku Lwokutaano baakedde kwaniriza oluseregende lw’emmotoka z’abakakiiko ssaako Maj. Nakyobe ne babalambuza okutandikira ku malaalo ga bannaabwe abaafa emyaka egisoba ne mu 30 ne babaziika ku ttaka Banoba kwe yabagoba nga tebeesiikidde na kanyeebwa.\nOmulamuzi Bamugemereire ng'akwatidde Ssonko akazindaalo ng'ayogera.\nAba’akakiiko era baalambudde amayumba g’abantu agaamenyebwa, ennimiro ezaasaayibwa ssaako ekidiba ky’ebyennyanja Wilberforce Idewa ekibadde kyakonoonebwa abasajja ba Banoba bwe baakizinzeeko ne bata amazzi n’ebyennyanja ne bigenda.\nHosea Ssonko agamba nti akaddiyidde ku ttaka lino nga kati n’amaaso tegakyalaba, kyokka ng’emyaka gye egisinga obungi abadde mu kulwana ku nsonga za ttaka lino okulaba nga tebagobaganyizibwa mu bukyamu yattottoledde ab’akakiiko engeri Banoba gy’azze abatulugunya nga yeeyambisa woofiisi ez’amaanyi n’ebikonge mu gavumenti ssaako abakulu mu bitongole by’eby’okwerinda.\nSsonko yategeezezza nti oluvannyuma lwa Banoba okuvaayo n’abategeeza nti ye yali nnanyini ttaka kwe bali, yagenda okweyanjula gy’ali ng’amutwalidde n’obusuulu kyokka kyokka n’abugaana ng’agamba nti ye yali mugagga ng’ensimbi akyalya na ku za jjajjaawe.\nOmulamuzi Bamugemereire n’abakakiko nga balambula ebikande ezaali ennimiro z’abatuuze ezasaayibwa n’emmere n’ebbibwa.\n“Okuva kw’olwo azzenga atutulugunya mu ngeri ez’enjawulo ssaako okutusibisa mu makomera nga ne bannaffe nga basatu bafiira mu makomera. Eby’embi Banoba yagenda mu maaso n’okugobaganya ffamire zaabwe nga ne gye buli kati bali mu kubundabunda tebalina we babeera. Twekubidde enduulu mu wofiisi nnyingi naye kati tufunye ku ssuubi bwe tulabye omulamuzi Bamugemereire n’ab’akakiiko ke ssaako Maj. Nakalema, katusuubire nti munaatusangula ku maziga ge tufumbekeddemu emyaka emingi,” SSonko bwe yannyonnyodde.\nYe Umar Ssebuyungo yagambye nti abayaaye Banoba be yakozesa okwonoona ebintu by’abantu bafuuka eky’obulabe eri eby’okwerinda by’ekitundu ne disitulikiti y’e Mukono okutwalira awamu.\nSsebuyungo yagambye nti bano wakati nga bonoona ebintu by’abantu ate bakkakkananga ku baavangayo okutaakiriza ebintu byabwe nga babakuba kye yagambye nti kyali kikolwa kyattima nnyo.\nMu beekokkola Banoba ye DPC w’e Mukono, Rogers Sseguya olw’ensonga nti ye yagaana okumuyamba mu bikolwa eby’okwonoona ebintu by’abantu ng’era bwatyo yakozesa omukisa bwe yali agenze okutendekebwa okumala emyezi 3 olwo ne yeeyambisa eyateekebwa mu woofiisi ng’akola nga DPC Henry Abaho n’amuwa obukuumi n’akola effujjo ku bantu.\nBamugemereire ng'alambula ebimu ku bintu ebyayonoonebwa n'amayumba, ku kkono ye nnyumba ya Kato eyakoonebwa.\nSseguya agamba nti era olwakomawo n’aziyiza Banoba okugenda mu maaso n’okutulugunya abatuuze ng’era kye yakola kwe kutandikanga okwebbirira obwebbirizi nga basajjabe bazinda ennyumba n’ennimiro eby’omutuuze omu ne babyonoona mu kiseera kitono ne badduka nga poliisi w’etuukira nga basanga miranga nga bbo ababikoze badduse dda.\nAgamba nti Banoba azzenga amuggulako emisango egy’enjawulo egy’enjawulo mu kakiiko akakwasisa empisa aka poliisi aka Police Standards Unit (PSU) nga mu kiseera kino alina ffayiro 3 ezaamuggulwako nga baamuyise akole ne siteetimenti empya mu fayiro eyaakaggulwawo.\n“Oluvannyuma lw’okulaba ng’ensonga z’okwonoona ebintu by’abantu zongera kugenda mu maaso, nayita aduumira poliisi mu Kampala n’emiriraano Moses Kafeero era yalagira wano wateekebwewo abapoliisi abakuuma abantu ekiseera kyonna. Bano weebali bakola kinnawadda era ekyalo mu kadde kano kirina ku buweerero,” Sseguya bwe yannyonnyodde akakiiko mu kafubo ke baabaddemu nga kye baggye batuuke mu Kirangira.\nOno era yagasseeko nti poliisi yakwata abasajja nga 61 abaalina amajambiya nga basaawa emmere y’abantu ne babatwala mu kkooti kyokka bano bateebwa nga tewali wadde okubasindikako mu kkomera.\nEmu ku nnyumba ezaayonoonebwa nga ya David Kato.\nWabula mu kwanukula, Bamugemereire yagambye nti nabo ng’abakakiiko ensonga z’okubuuliriza ku ttaka lino tezibabeeredde nnyangu nga bazze babawawaabira mu woofiisi enkulu naye n’agamba nti wadde biri bwebityo, tebayinza kulemererwa kubuuliriza ku nsonga zino.\nOno era yalabudde Banoba okwewala okugenda mu maaso n’okwonoona ebintu by’abantu wadde ng’ate akakiiko k’ayisa ekiragiro ekimuyimiriza okutuuka nga bamaze okunoonyereza.\nBamugemereire yategeezezza nti ssinga anaddamu okuwulira ebikolwa bino ate mu kadde kano, tajja kulonzalonza kulagira akwatibwe aggulweko ogw’okunyomoola ebiragiro by’akakiiko.\nYe Maj. Nakalema yagambye nti oluvannyuma lw’abatuuze omuli ne Ssonko okumukubira essimu nga balaajana olw’embeera Banoba gy’abayisizzaamu, yategeeza Pulezidenti Museveni ku nsonga zaabwe era n’amulagira asabe ab’akakiiko bagendeyo m bwangu.\nomulamuzi Catherine Bamugemereire,\nOmugagga Dick Banoba


Bukedde Online - Omufere Henri yâ€™ani\nOmufere Henri yâ€™ani\nFirimu za Bukedde zinkuumidde abaana\nOwa boda e Kyaliwajjala atemuddwa\nBaamuzaalira mu kibuga San Francisco Califonia mu Amerika era ngâ€™alina obutuuze bwa mirundi ebiri obwâ€™ewaabwe e Phillipine ne mu Amerika.\nNgoggyeeko okuzannya firimu munnabyabufuzi kayingo era nga yeesimbako ku bumyuka bwa Meeya bwâ€™ekibuga Phillipines nâ€™awangula.Â Wabula oluvannyuma yâ€™\nNgoggyeeko okuzannya firimu munnabyabufuzi kayingo era nga yeesimbako ku bumyuka bwa Meeya bwâ€™ekibuga Phillipines nâ€™awangula.Â Wabula oluvannyuma yâ€™asazibwamu ngaÂ banne abaali beesimbyewoÂ bagamba nti ssi munnansi wa Phillipines.\nMu kiseera kino ayagala kudda mu kwesimba ku bumyuka bwa Meeya bwâ€™ekibuga Lakas -Â Kampi.\nYaakazannya firimu ezisoba mu 40 naye nga obwa kafulu businga kulabikirira mu zâ€™amasasi nâ€™ababanda mwâ€™awangulidde engule eziwerako ate era akola ne ku ttivvi kwâ€™alina pulogulaamu enzito era nga mu kisaawe kino kabaka.\nAlina omwana omu ayitibwa Luis Manzano nga naaye muzannyi wa firimu. Omuntu gwe yali asinga okwegomba ye kitaawe ayitibwa Adrian Hernadez Manzo olwâ€™okuba yakolanga nnyo okufuna eddembe ate nga tatya bantu kumwogerako.\nHenri ssi mufumbo okuva lwe yayawukana ne mukazi we eyaliko Meeya wâ€™ekibuga Vilma Santos taddangamu kuwasa kumpi myaka kkumi egiyise.\nÂ Â Â Omulabi wa Bukedde ttivvi agenda kubeera nga amweyongera mu firimu ya Long Wait oba Lindirira eragibwa okuva ku Mmande okutuuka ku LwokutaanoÂ Â ku ssaawa 2:30 ezâ€™ekiro.\nBboosi obadde ogamba ki?\nAbayimbi 10 balangidde Nabbi omukazi okubassa obwavu ne badduka mu Revival Band


Ba Kkansala abebulankanya mu nkiiko be bavuddeko emirimu obutatambula mu Gavumenti ze bitundu, Minisita Magyezi – Watchdog Uganda\nMinisita wa Gavumenti ez'ebitundu Raphael Magyezi\nMINISITA wa Gavumenti ze bitundu Raphael Magyezi avuddemu omwansi naalaga ezimu ku nsonga ezigaana Gavumenti ezebitundu okutambuza obulungi emirimu, nagamba nti ezimu zivudde ku ba Kkansala abaalondebwa abantu obutafaayo kutuula mu nkiiko okusobola okusalirawo ebitundu byabwe.\nMagyezi agamba nti mu kiseera ekitono kye yakamala mu Ministule ya Gavumenti ze Bitundu akizudde nti ba Kkansala okuli aba zi Munisipaari, amagombolola saako ne zi Disitulikiti beesulirayo gwanaggamba okutuula mu nkiiko ze bitundu byabwe, nga kino kitegeeza nti bwe bataba mu nkiiko zino ebitundu biba tebikiikiriddwa, kubanga waba tewali agenda kutuusaayo birowoozo bya batuuze bisobole okukolwako.\nMu mboozi eyakafubo ne Watchdog Magyezi yagambye nti batandise okusala amagezi okulaba butya bwe bagenda okukangavvulamu abakiise bano, kubanga ate era bakizudde nti beekobaana n’abakozi ba Gavumenti ne baweebwa ensako zaabwe yadde nga baba tebatudde mu nkiiko, kyagambye nti kikyamu.\n“Silaba lwaki kkansala atasobodde kujja mu lukiiko olusalirawo ekitundu kye n’abantu be abamulonda ate aweebwa ensako, ensonga eno tugenda kugitunulamu nga omu ku kawefube w’okuzzaamu abakulembeze baffe abali mu Gavumenti ze bitundu amaanyi, basobole okujjumbira enkiiko kubanga ze zisalawo ku nkulakulana mu bitundu bye bakiikirira” Magyezi bwe yagambye.\nYanyonyodde nti embeera eno yabulabe nnyo kubanga eleetawoi abatuuze okunenya Gavumenti buli kadde, songa abantu be baalonda be balemereddwa okuteseza ebitundu byabwe, olw’obunafu obwabwe nga abantu.\nYalabudde abakozi ba Gavumenti abasalawo okukola ebintu ebyabwe nga abantu mu bitundu gye baasindikibwa, nagamba nti bano bakukwatibwako nga amateeka bwe galagira kubanga balina kussa mu nkola ebyo byokka ebiba biyisiddwa enkiiko za Gavumenti mu bitundu gye bakolera.


Bukedde Online - Minisitule y'ebyobulamu eyagala Famire eyababyeko omulambo bakeberebwe corona\nMinisitule y'ebyobulamu eyagala Famire eyababyeko omulambo bakeberebwe corona\nAkulira ekkanisa ya Shincheonji Church of Jesus awadde bannaddiini amagezi\nLukwago ayanjudde by'akoze n'alaga ne ttii...\nABAKUNGU mu minisitule y’ebyobulamu bategeezezza nti bateekateeka kutwala basawo baabwe eri aba ffamire y’Omusuubuzi, Annet Nabachwa agambibwa okuba nga yafudde obulwadde bwa Corona, kyokka omulambo gwe ne bagubanyagako ne bagweziikira.\nAba famire nga baziika omuntu waabwe\nABAKUNGU mu minisitule y'ebyobulamu bategeezezza nti bateekateeka kutwala basawo baabwe eri aba ffamire y'Omusuubuzi, Annet Nabachwa agambibwa okuba nga yafudde obulwadde bwa Corona, kyokka omulambo gwe ne bagubanyagako ne bagweziikira.\nAyogerera minisitule y'ebyobulamu, Emmanuel Ainebyona, yategeezezza Bukedde, nti balindirira ekyenkomeredde okuva eri akulira ttiimu erondoola abagambibwa okuba n'obulwadde bwa Corona, Dr. Kyobe Bbosa, ababuulire ekyenkomeredde ku nteekateeka zonna oluvannyuma balabe ekiddako.\nNabachwa, abadde omusuubuzi w'ebirime e Jjeza ku luguudo oluva e Kampala, oludda e Mityana, yaziikiddwa ku Mmande, ku kyalo Kibumbiro, ekisangibwa mu ggombolola y'e Muduuma, mu disitulikiti y'e Mpigi wakati mu bunkenke.\nWabula, omu ku booluganda lw'omugenzi, Bernard Muwanga, yategeezezza nti okuziika omuntu waabwe basooka kutegeezebwa omukozi w'omusalaba omumyufu (Red Cross) eyajja n'abasawo n'abakakasa nti si kituufu nti omuntu waabwe yali afudde Corona.\n"Bwe baba bagamba nti omuntu waffe yafudde Corona, lwaki eyali amujjanjaba baamusiibula n'adda eka ne yeetaba n'abantu abalala?"Muwanga bwe yabuuzizza.\nYagaseeko nti kijja kubabeerera kizibu okunoonya aba famire bonna abaali mu kuziika kubanga abasing baava mu bitundu bya njawulo era nga baddayo dda.\nOno era yanenyezza aba minisitule n'agamba nti nga tebannaba kutwala mulambo ku kijja kyabwe, bandisoose kwetegereza byakwerinda ebyaliyo so si kusooka kufuna buzibu ne balyoka baleeta Poliisi.\n"Amazima gali nti si kyangu kumanya abaakwata ku mulambo kubanga embeera yali yakavuyo nga n'olwensonga eyo, tekijja kibeera kyangu kuddamu kubakungaanya kubakebera," Muwanga bwe yagaseeko.\nYe Phionah Nalwoga, muwala w'Omugenzi era nga ye yali amujjanjaba mu ddwaliro e Mengo, nga tannakyusibwa kutwalibwa Ntebe mu Grade B, yategeezezza nti, nnyina abadde amaze emyaka egisoba mu kkumi ng'atawaanyizibwa obulwadde bw'ekiwanga ne asima, ekibadde kimuviirako oluusi okufuna obuzibu mu kuffa.\nYagambye nti abuusabuusa okuba nga maama we yafudde Corona, ng'abasawo bwe baagambye nti kuba obubonero kwe baasinzidde okumuyita omulwadde okuli okumulumizibwa omutwe, n'obutassa bulungi, aludde ng'abulina.\n"Nze bukyanga bangoba ne ngenda ewaka, mbadde n'abantu bangi kyokka maama yamaze kufa olwo abasawo ne bava ku disitulikiti e Mpigi okunzigyako sampo," Nalwoga bwe yagambye.\nNabachwa, yatwalibwa mu ddwaliro e Mengo ku Lwokuna lwa wiiki ewedde kyokka enkeera abasawo ne bakizuula nti yalina obulwadde bwa Corona.\nKu Lwokutaano abasawo baamuggya e Mengo ne bamutwala mu ddwaliro lya Entebe Grade B, gye yafiiridde ku Lwomukaaga.\nWenger kati atambulira mu nkwawa za bagagga


Bukedde Online - Okugenda mu kkanisa eno osooka kulaama!\nKatwe; Ekyali ekibuga ky'Abaddugavu n'Abac...\nAMAKANISA gali mu Uganda naye tuzuddeyo eno ey’ebyewuunyo! Ekkanisa eno eyazimbibwa mu kitoogo wakati esangibwa Bukasa mu Kijjwa Zooni mu ggombolola y’e Makindye, naye ng’okutuukayo osaabalira ku kaato ate bw’omala n’osamba ensiko.\nAbasinga okugendayo baba bambadde gaamubuutu olw’amazzi n’ebitoomi. Mu butuufu kizibu okumanya nti gy’ogenda waliyo abantu!\nGeoffrey Kimera nnannyini lyato erisaabaza abantu okuva e Bukasa ku lukalu mu bagagga okutuuka mu kitoogo kino wakati agamba nti abantu abaggyako 500/- zokka.\nKimera agamba olunaku bwe lumulamira nga ku Ssande ayinza okufuna 10,000/- anti bangi baba bagenda okutendereza omutonzi wamu n’okulima.\nWaggulu ze mpagi ezizise ekkanisa eno. Ate wansi Paasita Mpologoma ya Yuda ng’aliisa abagoberezi ekigambo.\n“Naye omulimu guno si mwangu abantu abamu basaabalira ku bbanja ate ne balemwa okukasula. Waliwo n’abanzibako eryato lino ne beesaabaza ku bwereere ate eryato ne balireka oludda olulala. Omanyi bwe mba nninda abantu nange mpummulamu okumpi awo”.\nBwe nnatuuse okugenda ku kkanisa eno Kimera saamusanzeeyo era ne ntandika okuyita nti eryato eryato awo naye nayingirayo era n’antwala.\nEkkanisa eno etaategeerekese linnya omusabira abantu abasukka mu 40 ya Paasita amanyiddwa nga Mpologoma ya Yuda eyakazibwako erya Maama Dina naye ng’amannya ge amatuufu ye Susan Mbabazi era mutuuze wa mu Katongole Zooni e Bukasa.\nPaasita Empologoma ya Yuda ng’abuulira abagoberezi be ekigambo. Paasita ono yali ne mu katono.\nEkkanisa baagiwagika na biti okusobola okutangira okugwa, wabula nga wansi baalirirawo emikeeka.\nEkkanisa eno okusinga erimu baana na bakazi.\nSamuel Wamono, Ssentebe wa zooni eno agamba nti abantu bano baatandika okusengayo omwaka oguwedde mu September era ne paasita yamutuukirira n’amutegeeza ku nsonga wabula ng’abade tamanyi nti tewali kkubo ligendayo.\nAgattako nti ettaka lino lya gavumenti era teritundibwa ayagala y’asengayo n’akolerako ky’ayagala.\nBano nga baakava mu lyato bagenda mu Kkanisa.\nGaddafi yeddizza ebibuga 3\nSsentebe wa Wakiso tatya mazzi?\nBugembe alangiridde 2014 ng'omwaka ogw'enkulaakulana mu kusaba\nMuseveni asabye Katonda awe Abalokole omukisa gw'okwekulaakulanya\nLinda Mukama akuwe omukisa ogutalina buyinike


Bukedde Online - Muganda we yali RDC attiddwa\nABADDE amyuka akulira essomero lya Canon Ibula P/S e Iganga, Emmanuel Bagoole 46 yattiddwa mu kiro ekyakeesezza ku Mmande.\nBagoole muganda we yali omubaka wa Pulezidenti e Jinja, Richard Gulume Balyaino ng'omulambo gwe gwasangiddwa mu Mutambala zzooni e Iganga nga guliko ebiwundu by'ebiso mu bulago n'omubiri gwonna. Omugenzi abadde asula Nampirika mu ggombolola y'e Nakalama w'abadde ava okugenda ku ssomero.\nMuganda w'omugenzi, Charles Nkazi yagambye nti omugenzi abadde alina obutakkaanya ne mukyala we nga n'ensonga baazitwala mu LC kyokka ne zibalemerera okugonjoola. Omulambo gwatwaliddwa mu ggwanika e Iganga okwekebejjebwa.\nAkulira poliisi y'e Iganga, David Ndaula yagambye nti waliwo omuntu eyakwatiddwa okubayambako mu kubuulirizza.\nKyokka abaffamire oluvannyuma baakizudde nti mukyalka w'omugenzi Shamim Nabirye ye yakwatiddwa okuyamba ku poliisi mu kunoonyereza kwayo.\nAkulira ebyenjigiriza mu disitulikiti y'e Iganga Backer Kasadakawo yennyamidde olw'okufa kw'omusomesa waabwe n'ategeeza nga bwe bagenda okukulembera enteekateeka z'okumuziika e Bulanga mu Luuka. N'agamba nti abadde amaze emyaka 20 ng'asomesa.\nAkulira okulondoola amasomero mu Iganga, Benard Kabambwe yagambye nti omugenzi y'omu ku basomesa mu disistulikiti y';e Iganga abaabadde balondeddwa okusomesa abayizi ku ttivvi ne leediyo mu biseera bya kalantiini. N'agamba nti bafiiriddwa omusomesa abadde\n'Abavubuka muyige okuyiiya muve ku nnyimba za baze'\nAlumbye muka kitaawe n'amufumita naye ne yetta


Bukedde Online - Ekyuma kya kkansa e Mulago kizzeemu okwonooneka\nEkyuma kya kkansa e Mulago kizzeemu okwonooneka\nEKYUMA ekipya ekikola ku balwadde ba kkansa ekibadde kyakagulibwa kizzeemu okwonooneka omulundi ogwokubiri mu bbanga lya myezi esatu.\nEkyuma kya kkansa ekyayimiriziddwa. Mu katono, Dr. Onen ng'annyonnyola\nEkyuma kino ekyawemmenta obuwumbi obukunukkiriza mu busatu era nga kyaggulibwawo mu butongole mu ntandikwa y’omwaka guno nga 19, January, 2018.\nNga kyakakolako emyezi etaano gyokka, (June, 04, 2018) ekyuma kino abakugu baasalawo emirimu gyakyo giyimirizibwe nga bagamba nti waliwo bye baali bagenda okukiterezaako ebitalinda.\nOkuyimirizibwa kw’ekyuma kino kwewanisa abantu abamu emitima naddala abalwadde ba kkansa n’abeng'anda zaabwe abaali batandise okufuna ku buweerero.\nOluvannyuma dayirekita mu minisitule y’ebyobulamu, Dr. Henry Mwebesa yavaayo n’alung'amya nti, ekyuma kyali tekifudde wabula waaliwo abakugu bye baali baagala okwekebejja wabula nga kyali kya kaseera buseera.\nDr. Mwebesa era yategeeza nti ekyuma kino nga tekinnagulibwa, kyasooka kwekebejjebwa era ne kikakasibwa ab’ekitongole ky’ensi yonna ekya ‘International Atomic Energy Agency’ (IAEA) wamu ne Institute for Clinic Use, ne kizuulibwa nti kituukana bulungi n’omutindo gw’ensi yonna.\nOkusinziira ku kiwandiiko ekyafulumiziddwa Dr. Jackson Orem, akulira Uganda Cancer Institute, e Mulago, kiraga nti, baawaliriziddwa okuyimiriza emirimu gy’ekyuma kino oluvannyuma lwa kompyuta kwe kikolebwa okubalaga nti kyafunyeemu obuzibu.\n“Twamaze dda okutegeeza abakugu gye twakigula era nga tubasuubira okutuuka mu ggwanga obudde bwonna bazuule obuzibu kwe bwavudde,” Bwa’tyo Dr. Orem, bw’ategeezezza.\nOno era yagaseeko nti, basuubira okukola ku kizibu kino mu bbanga eritasukka lya wiiki emu.\n“Ekirungi tulina essuubi nti wabilwo ebyuma ebirala bibiri bye tusuubira okufuna mu bbanga lya myezi ena nga bigenda kuyamba okumalawo omujjuzo gw’abalwadde ba kkansa mu ddwaliro e Mulago.\nEkyuma ekimu kya ‘Linear Accelerator’ ate ekirala kya ‘Cobolt 60’ nga byombi bigenda kuva mu ggwanga lya India,”Bw’atyo Orem bweyagaseeko.\nDr. Orem yayongeddeko nti, ekyuma kya kkansa kigenze okuyimiziribwa nga waliwo abalwadde 50, abetaaga obujjanjabi so nga ekyuma kino kibadde kikola ku balwadde 150, buli lunaku.\nEKYUMA KYA KKANSA,


Yoswa 20Yoswa 22\nYoswa 21 Endagaano Enkadde nʼEndagaano Empya (LCB)\n21 Awo abakulira ennyumba mu kika ky’Abaleevi ne bajja eri Eriyazaali kabona n’eri Yoswa mutabani wa Nuuni n’eri abakulu b’ennyumba z’abaana ba Isirayiri 2 e Siiro mu Kanani ne babagamba nti, “Mukama Katonda yalagira okuyita mu Musa nti tuweebwe ebibuga eby’okubeeramu era n’amalundiro g’ebisibo byaffe.”\n4 Akalulu ne kagwa ku nda ez’Abakokasi. Bwe batyo Abaleevi abaali bava mu Alooni kabona ne bafuna ebibuga kkumi na bisatu okuva mu bika bya Yuda, ne Simyoni ne Benyamini.\n5 Abakokasi abaali basigaddewo ne bafuna ebibuga kkumi okuva mu nnyumba, z’ebika bya Efulayimu, ne Ddaani n’ekitundu ky’ekika kya Manase.\n6 N’abaana ba Gerusoni ne baweebwa ebibuga kkumi na bisatu okuva mu nnyumba zino: eya Isakaali, n’eya Aseri, n’eya Nafutaali, n’ekitundu ky’ekika kya Manase mu Basani.\n7 Abaana ba Merali ne baweebwa ng’ennyumba zaabwe bwe zaali, ebibuga kkumi na bibiri nga biva mu bika bino: Lewubeeni, ne Gaadi, ne Zebbulooni.\n11 Ne babawa Kiriasualuba (Aluba ye yali kitaawe wa Anaki) era ekimanyiddwa nga Kebbulooni mu nsi ey’ensozi eya Yuda n’ebyalo byakyo ebikyetoolodde. 12 Naye ennimiro zaakyo n’ebibuga byakyo ne babiwa Kalebu omwana wa Yefune abitwale ng’omugabo gwe. 13 Abantu abaava mu Alooni eyali kabona ne baweebwa Kebbulooni, ebibuga ebyokwekwekamu abo ababa basse bantu bannaabwe, n’amalundiro gaabyo ne Libuna n’amalundiro gaakyo, 14 ne Yattiri n’amalundiro gaakyo ne Esutemoa n’amalundiro gaakyo, 15 ne Kaloni n’amalundiro gaakyo ne Debiri n’amalundiro gaakyo, 16 ne Ayini n’amalundiro gaakyo ne Yuta n’amalundiro gaakyo ebibuga mwenda mu bika ebibiri.\n17 Ne mu kika kya Benyamini ne baweebwa Gibyoni, ne Geba 18 ne Anasosi n’amalundiro gaakyo, ne Alumoni n’amalundiro gaakyo ne Alumoni n’amalundiro gaakyo bye bibuga bina.\n21 N’aweebwa Sekemu n’amalundiro gaakyo mu nsi ey’ensozi eya Efulayimu ekibuga eky’okwekwekamu oyo asse, ne Gezeri n’amalundiro gaakyo, 22 ne Kizuzaimu n’amalundiro gaakyo ne Besukolooni n’amalundiro gaakyo,\n23 ne mu kika kya Ddaani, Eruteke n’amalundiro gaakyo, Gibbesoni n’amalundiro gaakyo, 24 Ayalooni n’amalundiro gaakyo, ne Gasulimmoni n’amalundiro gaakyo, bye bibuga bina.\n27 N’eri abaana ba Gerusoni ekimu ku kika ky’Abaleevi,\n28 Ne mu kika kya Isakaali,\n30 ne mu kika kya Aseri,\n32 Ne mu kika kya Nafutaali,\n33 Ebibuga byonna eby’Abagerusoni ng’ennyumba zaabwe bwe zaali, byali ebibuga kkumi na bisatu n’amalundiro gaabyo.\n34 Abaleevi abaali basigaddewo abaana ba Merali ne baweebwa\n36 Ne mu kika kya Lewubeeni,\n38 Ne mu kika kya Gaadi,\n41 Ebibuga byonna ebyali ku ttaka ery’abaana ba Isirayiri byali amakumi ana mu munaana awamu n’ebyalo byabyo ebibiriraanye. 42 Buli kimu ku bibuga bino kyalina ebyalo ebikyetoolodde; byonna ebibuga bwe byali.\n43 Bw’atyo Mukama n’awa Isirayiri ettaka lyonna nga bwe yalayirira bajjajjaabwe, era bwe baamala okulifuna ne babeera omwo. 44 Mukama n’abawa emirembe ne bawummula ku buli luuyi nga bwe yalayirira bajjajjaabwe, tewali mulabe waabwe n’omu gwe bataawangula kubanga Mukama yali agabudde abalabe baabwe mu mukono gwabwe. 45 Buli kintu kyonna ekirungi Mukama kye yasuubiza ennyumba ya Isirayiri yakituukiriza. Byonna byatuukirira.


Bukedde Online - MUKY. SSENG'ENDO: Akulira Mothers' Union e Namirembe amaze ku ndiri emyaka 3\nMUKY. SSENG'ENDO: Akulira Mothers' Union e Namirembe amaze ku ndiri emyaka 3\nEggwanga eriziikula abafu ne babakuba ddikini...\nTABU LEY: Eyaleeta Abakongo mu Uganda ales...\nDeborah Namubiru Sseng'endo alese abakyala mu Bulabirizi bw’e Namirembe mu buyinike obutagambika. Bajja kusinga kumusubwako kitone eky'okubudaabuda omuntu mu buli mbeera.\nMuky. Sseng'endo yafudde nga bukya ku Mmande oluvannyuma lw’okulwala okusannyalala okumala emyaka esatu n’ekitundu nga yafiiridde mu International Hospital Kampala gye yatwaliddwa ku ssaawa mukaaga ogw’ekiro ky’olunaku lwe lumu.\nSseng'endo ne mukyala we ku mbaga.\nYazaalibwa September 6,1956, bakadde be be bagenzi Naggayi ne John Mark Kiwanuka e Nakabugo - Mukono mu Kyaggwe.\nAbadde mukyala eyanoza ekkalaamu ng’okusoma yakutandikira Mmengo Girls P/S, n'agenda e Kako SS, Kampala Secretarial College n'akuguka mu bwakkalaani.\nYafuna diguli esooka mu mbeera z’abantu mu 1982 ate mu 1985 n'afuna eyookubiri mu kubala abantu era mu yunivasite e Makerere.\nBba Daniel Sseng'endo agamba nti ddala Mukama yamuwa omukyala omutuufu ate ne Namubiru buli lye yayogeranga ng’ategeeza nga Katonda bwe yamuwa ennamba ye.\nBano baalabaganira ku yunivasite e Makerere, Namubiru gye yaweebwa omulimu mu October wa 1977 ng’omuwandiisi wa David Ssentongo ( kati Canon) eyali omumyuka w’omuwandiisi wa Yunivasite eno ng’ate Sseng'endo amazeeyo ebbanga mu kitongole ky’ebyensimbi.\nSseng'endo agamba nti baabeera mu kwogereza okumala emyezi mukaaga gyokka okutuusa lwe baasalawo okugattibwa mu bufumbo obutukuvu nga May 6,1978 mu All Saints Church ( kati Cathedral ) e Nakasero.\n“Ekiseera kino kyali kizibu nnyo mu ggwanga era buli omu eyali tannawasa ng’agamba ka mpase mangu. Namubiru abadde mukyala ayagala buli muntu, omunyumya nga tayagala ekiseera kyonna mubeere awo mu kiwuubaalo,” Sseng'endo bw'ayogera ku mukyala we!\nMu bufumbo bwabwe obw’emyaka 35 bafuniddemu ezzadde lya baana bana okuli Dr. Grace Kisitu ali ku misomo mu Amerika, Catherine Nalumansi, Ying. Steven Ssebagala ne Christopher Ssekabira.\nCarol Male, akulira ekibiina ky’abakyala abafumbo mu kkanisa y’e Mpererwe agamba nti omugenzi abadde mukyala mukakaalukanyi, aweerezza mu bifo eby’obuvunaanyizibwa bingi.\nYaliko kkalaani mu Yunivasite e Makerere; yakolako mu kitongole ky’amawanga amagatte ekikola ku by’okubala abantu; abadde mumyuka w’omuwandiisi wa Yunivasite y’e Kyambogo ate mu kkanisa abadde yeenyigira nnyo mu mirimu gyayo naddala egy’abakyala.\nMu 2003- 2007 yaliko omumyuka wa pulezidenti w’ekibiina ky’abakyala abafumbo mu Bulabirizi e Namirembe ng’amyuka Margaret Kitanda.\nAte mu 2007 okutuusa kati y’abadde akulembera ekibiina ky’abakyala kino era nga bakyala banne babadde baakamala okumuwa ekirabo olw’obuweereza bwe.\n“Ekirala ekitalinva ku mutima kwe kuba nti abadde munyumya nga ne bw'agenda ku mukolo n’abaleka awaka, akomawo n'abanyumiza byonna ebibaddeyo nga n’ebikolwa kw'abadde oba kuzina ng’azina.\nAte mu famire y’omugenzi Polof. Ssenteza Kajubi bamweyitira P.2 kuba lumu amasannyalaze gaavaako naye n'abagamba nti nga bwe bakyalinda ettaala n'atandika okuyimba obuyimba obwo obwayimbwanga mu P2,” Sseng'endo bw'ajjukira!\nPulezidenti w’abaami abafumbo mu Bulabirizi bw’e Namirembe, Ssaalongo Stanley Kalyango yagambye nti Muky. Ssengendo abadde kyakulabirako eri abakyala bonna mu Bulabirizi nga mukkakkamu, mwetoowaze, atya Katonda, mwesimbu, omukozi ate muzadde abaddenga afa ennyo ku maka ge wadde y’abadde akulira abakyala mu Bulabirizi kye yagambye nti buli mukyala asigale ng’agoberera omukululo gwe.\nDeborah Namubiru Ssengendo aziikwa leero e Kasana- Luweero ewaabwe wa bba Daniel Sseng'endo. Ku Mmande waabaddewo okusaba mu kkanisa e Mpereerwe ne mu Lutikko olw’okujjukira emirimu gy’omugenzi.\nMUKY. SSENG''ENDO: Akulira Mothers'' Union e Namirembe amaze ku ndiri emyaka esatu\nAb'e Mityana gabamyuse e Mmengo\nKatikkiro okutikkula ettoffaali e London akutandikidde mu ggiya\nAbaganda e Bulaaya beesunga kukyala kwa Katikkiro


Bukedde Online - Gen. Kayihura akoze enkyukakyuka mu Poliisi: Arinaitwe eyafuuyira Besigye kaamulari agudde mu bintu\nGen. Kayihura akoze enkyukakyuka mu Poliisi: Arinaitwe eyafuuyira Besigye kaamulari agudde mu bintu\nNnyina w'omwana eyazimba omutwe asaba buyambi...\nMunnamateeka Alaka kata aba Owino bamugajambule...\nAbalala abakyusiddwa ye ASP Gilbert Arinaitwe Bwana, aggyiddwa mu ofiisi ekola ku mbeera z’aba poliisi n'asindikibwa mu kitongole kya poliisi ekikessi ( Crime Intelligence).\nGilbert Arinaitwe Bwana bwe yafuuyira Besigye kaamulari n'amuwalaawala\nOMUDUUMUZI wa poliisi mu ggwanga, Gen Kale Kayihura akoze enkyukakyuka mu basirikale 31 okuva mu ofiisi ezimu n'abasindika mu ndala gye balina okukakkalabiza emirimu gyabwe..\nAmyuka omwogezi wa poliisi mu ggwanga, Polly Namaye yagambye nti abasirikale abakyusiddwa n’okuweebwa ofiisi ez’enjawulo beebo ababadde baakava mu mirimu emitongole ebweru w’eggwanga ate abalala babadde bamalirizza okutendekebwa mu 'kkoosi' ez’enjawulo.\nYagambye nti mu nkyukakyuka zino, abasirikale abamu basindikiddwa mu kitongole kyayo eky’enyonyi okukisobozesa okukola obulungi oluvannyuma lw'okufuna nnamunkanga endala.\nYategeezezza nti mu nkyakakyuka zino, SP Ibin Ssenkumbi, eyaliko omwogezi wa poliisi mu Kampala n’emirirwano ng'ono abadde yaakava e Somalia asindikiddwa okubeera omwogezi wa poliisi mu kitundu kya Greater Masaka.\nSP Vincent Ssekate naye abadde yaakava mu ggwanga lya Sudan nga yaliko omumyuka w'omwogezi wa poliisi mu ggwanga afuuliddwa omwogezi wa poliisi mu kitundu kya Rwizi ( Mbarara) SP Samson Lubega aziddwaayo okubeera omwogezi w’ekitundu kya Kiira ate ASP Lydia Tumushabe n'afuulibwa omwogezi wa poliisi mu bitundu bya Rwenzori East ne West.\nArinaitwe ajjukirwako okwasa mmotoka ya Dr. Kizza Besigye endabirwamu ku nkulungo y'e Mulago n’amufuuliramu omukka gwa ttiyaggaasi oluvannyuma n'amuggyamu n'amuteeka ku kabangali .\nAte SP Jamada Wandera yasindikiddwa Kumi nga DPC, SP Charles Mugisha ne SP Simon Acidia, SP Joseph Kihamba yasindikiddwa mu Field Force Unit (FFU) , ASP Christopher Ssonko abadde akulira poliisi y’ebidduka e Mukono atwaliddwa okukulira ofiisi y'emu mu kitundu kya Rwenzori East, ASP Moses Diba yasindikiddwa mu kitongole ekivunaanyizibwa ku kutendeka abasirikale, ASP Teresa Awelo yasindikiddwa ku kitebe kya CID.\nASP Bob Matsanga yasindikiddwa Kumi nga OC Station , ASP Lucy Auma yasindikiddwa mu ofiisi ekola ku nsonga z’abakyala mu poliisi , ASP Bruno Tumwesigye yasindikiddwa mu Intepol, ASP Mable Suburo yasindikiddwa mu kitundu kya SIPI ng'avunaanyizibwa ku bikozesebwa , ASP Innocent Mubangizi yasindikiddwa mu kitindu kya SIPI, ASP Paul Katamba\nSsemakula yasindikiddwa Kapchorwa nga OC Station, Kairindori Kamugira yasindikiddwa Kween OC Station .\nC/ASP Chrisistom Busingye ne Richard Nuwandinda basindikiddwa okukolera mu kitngole kya poliisi ekivunaanyizibwa ku nnyonyi.\nMu ngeri eyenjawulo, Gen Kayihura yasazeewo okulonda abamyuka b'aboogezi ba Poliisi mu bitundu ebyenjawulo nga mu Kampala n’emirirwano yasindiseeyo C/ASP John Paul Kangave , C/ASP Soweali Kamulya yasindikiddwa Bukedi, C/ASP Norbert Ochom yasindikiddwa Great Masaka , C/ASP James Mubi yasindikiddwa Busoga East C/ASP Julius Hakiza yasindikiddwa mu kitundu kya Albertine ne Michael Kasadha n'asindikibwa mu kitundu kya Busoga North.\nEbipya bizuuse ku baatwalidde abawagizi ba FDC mu bbuutu